मर्द: बियाह होखते बेचारा के नाम अवरु उपाधि बढ़त जाला\nऔरत जात प त हरमेशा कुछ ना कुछ लिखाला। आज हम सोचनी ह कि मर्द के दर्द प कुछ लिखल जाय। औरत जात के त केहू बेचारी कह देला। बाकिर मर्द लोग के भी हालत बेचारा से कम नईखे। उहो ओह मर्द के जेकर बियाह भ गईल होखे।\nइ त सभ केहू कहेला कि बियाह भईला के बाद औरत के जिनगी एकदम बदल जाला। लेकिन इ केहू ना कहे कि, मर्द के भी जिनगी पूरा तरह से बदल जाला। संच त इहे बा कि मर्द के बियाह होखला के बाद से पूरा तरह से जिनगी में बदलाव आ जाला। बियाह भईला के बाद चैन से काहां रह पावेला लोग!\nपहीला शब्द त माई कहेली, “बियाह होखते बबुआ त एकदमें बदल गईले। बबुआ के त माई अब यादे नईखे रहत। जब देख तब मेहरारू के लगे बईठल रहतारे। आरे, तनी बहरियों निकलल कर। का 'मेहर मउग' निहन दिनभर घर में घुसियाईल रहतारे”।\nअब देखी बियाह भईल त एगो नाया नाम मिलल नु, 'मेहर मउग'। अभी आगे-आगे देखत जाई कवन-कवन नाम पराता।\nइहे बबुआ अगर मेहरी भीरी ना बईठस, त लोग कहिहे की मेहरी के त इ पूछते नईखे। लागता कि ओकरा पसन नईखे”।\nभीरी बईठे त मेहर मउग', ना बईठे त पूछते नईखे।\nअब एह हालत में त मर्द के हालत साँप-छुछुंदर निहन भ गईल नु? अब बतायीं मर्द बेचरा भईल कि ना?\nमर्द बेचारा शरीफ बन के रहे त सभ ओकरा शराफात के फ़ायदा उठावे लागेला, आ खिसियाए त 'बेलुरा' के नाम पर जाला। देखी लोगे एगो अवरू नाम मिलल नु 'बेलुरा'।\nमर्द घर में ढेर रहे त कहाला - “मार मेहरारू निहन घरही रहेला। आ घर से बहरी घूमे त कहाला कि, ये मार हो उ त बड़का 'आवारा' ह, जब देख तब घर से बहरे घुमत रहेला। देखनी जा नु, मिल गईल नु 'आवारा’ के उपाधि।\nजईसे एगो औरत दोसरा औरत के बुराई करेले, ओकरा में कमी निकाले के मौका खोजत रहेले, ओही तरे मर्द जात भी एक दोसरा में कमी निकाले के तलाश में रहेला। कवनों मर्द, अपने त घन-टन अपना मेहरारू भा भउजाई से बतीअइहे, बाकि दोसरका बतियाई त कहिहे मार 'साला' के मेहरारुने में ढुकल रहेला।\nअब देखी उ मर्द उनकर 'साला' ना ह, बाकि 'साला' कह देले नु। त एह तरे एगो अवरू नाम में बढ़ गइल।\nअगर मर्द नौकरी करतारे आ ऑफिस में लईकिन से दु-चार दिन लगातार बतिया लिहले त उनकर जियल मुश्किल हो जाला, सभ उनका के शक के नजर से देखे लागेला। उनकर बतियावल एगो चर्चा के विषय बन जाला। आरे इ त बड़का 'कमीना' बाटे। इ त लईकिन से बतियावता। ल फिरु एक बेर नाम में तरक्की भ गईल।\nबेचारा मर्द बियाह भईला के बाद सबसे पहिले अपना मन के इच्छा के मारेला। बेचारा करबो करे त का करे?\nमेहरारू के काम में मदद करे त 'जोरू के गुलाम', ना करे त 'निकम्मा'। बेचारा मर्द के मन के केहु समझे के कोशिश ना करेला। औरत के जब कवनों दुख तकलीफ होई, त उ रो-रो के माई बहीन भा केहू से कही, मन हलुक क लीही। बाकि मर्द अईसन ना करे। उ त केहू से आपन तकलीफ ना बतावल चाहे, उ आपन कष्ट अपने दूर करे के कोशिश करेला।\nबियाह भईला के बाद मर्द, माई अवरू मेहरारू के बीच में गेहूं में घून निहन पीसा जाला। दुनों के बरियारी में उ बेचारा बन जाला। केहू इ जाने के कोशिश कईले बा कि, एतना सभ नाम अवरू उपाधि मिलला के बाद मर्द के कईसन लागेला? का ओकरा आँख से लोर ना गिरत होई?\nलोर गिरे ला बाकि केहू देखल ना चाहे, काहे से कि ‘मर्द’ ह भाई। "मर्द के दर्द काहां होखेला"।\nअतना सभ होखला के बावजूद सभ लोग मर्द से ही अपेक्षा बनवले रहेले। समाज अवरू घर गृहस्थी के बोझा ढ़ोअत कब काहां अपना-आप के उ भुला देला, खुद ओकरा भी पता न चलेला। ओकरा अपना पसंद ना पसंद के भी ख्याल ना रह जाला। अतना सभ होखला के बाद भी मर्द ही घर के मुखिया होखेले अवरू सभके पोसे पाले के जिम्मेवारी खुशी-खुशी उठावेले।\nFirst Update: 07 February, 2014 07:09 PM


गुजरात के नरोडा पाटिया मामिला में मंत्री रहल माया कोडनानी बरी हो गइली – टटका खबर\nअहमदाबाद, 20 अप्रैल. गुजरात में अयोध्या से लवटि के आवत रामभक्तन के गोधरा में ट्रेन का डिब्बा में बंद क के जरा मुअवला का बाद भड़कल साल 2002 के भीषण दंगा का दौरान नरेडा पाटिया में कुछ मुसलमानन के मार डालल गइल रहे. एही मामिला में ओह घरी गुजरात सरकार में मंत्री रहल मायाबेन कोडनानी के कई अउरी लोगन का साथे आरोपी बनावल गइल रहुवे.\nविशेष अदालत मायाबेन कोडनानी के एह मामिला में दोषी मान के सजा सुनवले रहुवे बाकिर आजु उच्च न्यायालय उनुका के संदेह के लाभ देत बरी क दिहलसि. उनुका साथे अउरिओ 11 लोग के बरी क दिहलसि हाई कोर्ट. बाकिर 20 लोग के दोषी करार दिहलसि. एहमें उहो तीन लोग शामिल बा जिनका के विशेष अदालत दोषी ना मनले रहुवे.\nअउरिओ आरोपी आ बजरंग दल नेता रहल बाबू बजरंगी, प्रकाश राठौड़ आ सुरेश लंगड़ा के सजा घटा के 21 बरीस के जेल कर दिहलसि. पहिले एह लोग के आखिरी साँस ले जेल के सजा सुनावल गइल रहुवे.\nजान जाईं कि 27 फरवरी 2002 का दिने गोधरा में साबरमती एक्सप्रेस ट्रेन के एगो डिब्बा जरा के ओहमें बंद 59 लोग, जवना में औरत आ बचवो रहलें, के जियते जरा के मुआ दीहल गइल रहुवे. ओकरा एक दिन बाद भीड़ 97 लोग के नरोडा पाटिया में जरा दिहले रहुवे. शुरु में मायाबेन कोडनानी के एहमें नाम शामिल ना रहुवे आ बाद में साल 2008 में उनुकर नाम जोड़ल गइल रहुवे.\nअब एह फैसला का खिलाफ सुप्रीम कोर्ट में 90 दिन का भीतर अपील दायर कइल जा सकेला आ पीड़ित पक्ष कहत बा कि ऊ एह फैसला का खिलाफ अपील जरुर करी.\nविश्व हिन्दू परिषद के कार्यकारी अध्यक्ष रह चुकल प्रवीण तोगड़िया कहले बाड़न कि दोषी करार दीहल लोग के सुप्रीम कोर्ट में अपील करे में मदद कइल जाई.\nTags: नरोडा पाटिया, मायाबेन कोडनानी


जनभाषा के राजसत्ता कबहियो राजभाषा के दरजा ना देव : नीरन – Anjoria\nमार्च 20, 2012 भोजपुरी, सम्मेलन\n“जनभाषा कबहियो शासन के भाषा ना होले. राजसत्ता कबहियो जनता के भाषा के राजभाषा के दरजा ना देव. फेर भोजपुरी त लोकभाषा हिय, संवेदना आ प्रतिरोध के जनभाषा. ऊ सरकार के मुँह ना जोहे. अगर संविधान के अठवीं अनुसूची में एकरा जगहा नइखे मिलत त एकर मतलब ई ना कि ई कमजोर भाषा हिय.”\nई बाति विश्व भोजपुरी सम्मेलन के बलिया इकाई के पँचवा अधिवेशन में मुख्य अतिथि बन के आइल विश्व भोजपुरी सम्मेलन के अंतर्राष्ट्रीय महासचिव डा॰ अरुणेश नीरन अपना संबोधन में कहलन.\nबलिया के बापू भवन में अधिवेशन के संबोधित करत नीरन आगे कहलन कि संघर्ष आ विरोध के भाषा भोजपुरी के विरोध भारत के कवनो भाषा से नइखे. हँ, हिन्दी के कुछ लोग जरूर भोजपुरी के विरोध करेला. एकरा खातिर फिकिरमंद भइला के जरूरत नइखे. हमनी का ना त दीन हईं ना पलायनवादी. संसार के इकईस देश में एकरा के बोलेवाला लोग बा. एकरा के केहू रोक ना सके.\nअधिवेशन के पहिला सत्र में बलिया इकाई के अध्यक्ष शंभुनाथ उपाध्याय मुख्य अतिथि का साथे दिया जरा के आ माँ सरस्वती का चित्र पर माला चढ़ा के सत्र के श्रीगणेश कइलन. राष्ट्रीय योजन सचिव आ बलिया इकाई के संरक्षक डा॰ अशोक द्विवेदी अतिथियन के स्वागत कइलन आ परिचय करवलन. बलिया इकाई के सालाना प्रतिवेदन हीरालाल हीरा पेश कइले.\nविचार गोष्ठी के विषय “भोजपुरी भाषा साहित्य के वर्तमान स्थिति” पर विष्णुदेव तिवारी के आलेख पाठ का बाद डा॰ कमलेश राय सवाल उठवलन कि साहित्य अकादमी के कवनो पदाधिकारी कवना आधार पर भोजपुरी साहित्य के समृद्धि आ सशक्तता पर सवाल उठवले.\nबनारस से आइल डा॰ प्रकाश उदय दोसरा भाषवन का समानान्तर भोजपुरी में नया लेखकन के ना उभर पावे आ प्रकाशन अउर प्रोजेक्शन कम होखला के बात कहलन. डा॰ रघुवंशमणि पाठक कहलन कि भोजपुरी, ब्रज, अवधी, मैथिली वगैरह हिंदी के ताकत हई सँ.एहन बिना हिंदी के इतिहास पूरा ना हो सके.\nविशिष्ट अतिथि डा॰ प्रेमशीला शुक्ल अपना संबोधन में बलिया खातिर कृतज्ञता जतावत कहली कि भोजपुरी इलाका के मूल देवी देवता गौरा पार्वती आ शिव हउवें आ भोजपुरियन के प्रकृति शिव के प्रकृति जइसन हवे. हमनी का आपन मूल प्रकृति छोड़ के विश्व प्रकृति अपनावे का फेर में आपन पहिचान गँवावत बानी जा.\nसमारोह के शुरूआत में बलिया इकाई का ओर से डा॰ अशोक द्विवेदी आ राजगुप्त अधिवेशन में आइल मुख्य अतिथि डा॰ अरुणेश नीरन, विशिष्ट अतिथि डा॰ प्रेमशीला आ बलिया के वरिष्ठ साहित्यकार डा॰ शत्रुघ्न पाण्डेय के शाल आ श्रीफल देके सम्मानित कइले.\nअधिवेशन के दुसरका सत्र में आयोजित काव्य संध्या में आगंतुक कवियन के कविता पाठ भइल. एकर संचालन के के सिन्हा आ अध्यक्षता शंभूनाथ उपाध्याय कइले.\nOne thought on “जनभाषा के राजसत्ता कबहियो राजभाषा के दरजा ना देव : नीरन”\nमार्च 21, 2012 को 12:12 पूर्वाह्न पर\nहिंदी के गरिया के आपन बात कहे के एगो फैसनो अब चल निकलल बाऽ…\nरूस सहित बहुते देस एकर उदाहरन बा जहाँ जनभासा राजभासा बा, रहे आ रहे के उम्मेदो बाऽ।


टटका खबर : मंगल, 21 जुलाई 2015 (अबेर) – टटका खबर\nJul 22, 2015 News in Bhojpuri, टटका खबर, भोजपुरी में खबर.\nसाल 1993 में मुंबई में बम विस्‍फोट करवा के सैकडों लोग के जान लेबेे आ सैकडों लोग के घवाहिल करे के दोषी याकूब अब्‍दुल रजाक मेमन के आखिरी विचार याचिका सुप्रीम कोर्ट मंगल का दिने खारिज कर दिहलसि. अब एह पापी के 30 जुलाई का दिने फांसी पर चढ़ा दीहल जाई. हालांकि मुसलमानन के सगरी अपराध माफ करे के पैरवीकार आखिरी दम ले एह फाँसी के रोके में लागल बाड़े. ओहनी के कहना बा कि याकूब के फाँसी से मुसलमानन का बीच गलत संदेश जाई. आ एह काम में सबले आगा बाड़न समाजवादी पार्री के अबू आजमी.\nसंसद के मानसून सत्र के पहिला दिने वइसहुं कवनो खास काम होखे के उमेद ना रहुवे आ उहे भइल. राज्यसभा में काम शुरू होखते विपक्ष छाती कूटे लागल कि ओकरा मंत्रियन के इस्तीफा से कम कुछ मंजूर नइखे आ सत्ता पक्ष साफे कह दिहलसि कि कवनो हाल में कवनो मंत्री इस्तीफा नइखे देबे जात. काहे कि केहू कवनो गलत काम कइलहीं नइखे. राज्यसभा के काम चार बार रोके के पड़ल आ आखिर में काल्हु खातिर टार दीहल गइल. ओने लोकसभा के कार्यवाही दिवंगत सदस्‍य दिलीप सिंह भूरिया आ 13 गो पहिले सांसद रहल लोग के श्रद्धांजलि देके काल्हु तकले टार दीहल गइल. लोकसभा में विपक्ष के नौटंकी काल्हु देखे के मिली.\nभाजपा आजु कांग्रेस के खुला चुनौती दिहलसि कि कवनो मुद्दा पर चरचा करा ल. बाकिर कांग्रेस चरचा नइखे चाहत काहे कि ओकरा मालूम बा कि बात निकलेगी तो फिर दूर तलक जाएगी. एक बेर घोटाला के कागज खुले लागी त सोनियो गाँधी ले ओकर आँच चहुँप जाई. भाजपा दामादश्री के घोटाला, केरल के सोलर घोटाला, उत्तराखंड के बाढ़ राहत घोटाला, हिमाचल प्रदेश के मुख्यमंत्री वीरभद्र सिंह के आमदनी से अधिका के संपति के मामिला वगैरह बहुते मामिला खोले के मौका खोजत बिया. कांग्रेस मौक देव त पहिले. अगर राजस्थान आ मध्यप्रदेश के मामला पर चरचा होखी त देश के सगरी राज्यन के मामिला राज्यसभा में खुले लागी.\nयूपी सरकार हत्या के आरोप में उमिर कैद के सजा काटत आ राज्य के मंत्री रहल अमर मणि त्रिपाठी के पतोह के मौत के मामिला जाँच के जिम्माम सीबीआई के देबे के सिफारिश करी. पतोह के हत्या का मामिला में उनकर महतारी अपना दामाद आ अमरमणि के बेटा अमनमणि पर संदेह जतवले बाड़ी.\nयूपी के आजमगढ़ के एगो अदालत मंगल का दिने हत्या के एगो पुरान मामिला में चार गो दोषियन के उमिर कैद आ जुर्माना के सजा सुनवलसि. साल 2010 में बिलरियागंज इलाका के बिंदवल गांव में एगो आदमी के पीट पीट के मुआ दिहले रहुवे ई लोग.\nबिहार में बँवारा राजनीतिक गोलन के बोलावल बंद के असर बहुते मामूली रहल. राज्य के कुछेक जगहा बंद पूरा रहुवे ना टापुर टुपुर कुछ जगहा बंदी देखे के मिलल. कुछेक जगहा रेल लाईन आ सड़क पर धरना देके जाम जरूर लगावल लोग. पुलिस लगभग2सौ बंद समर्थकन के हिरासत में लिहलसि.\nसिवान जिला के सराय चौकी का लगे रांची जाए वाली एगो बस बिजली के तार से सट गइल जवना का बाद ओकरा में आग लाग गइल. एह हादसा में चार जने घवाहिल हो गइलें आ ओह लोग के इलाज सदर अस्पताल में करावल जात बा.\nपूरा आ पुख्ता सबूत ना मिलला का चलते वैशाली जिला के एगो अदालत से हत्या का मामिला में लोजपा सांसद रामा किशोर सिंह उर्फ रामा सिंह समेत दू जने के बरी क दीहल गइल. एह लोगन पर एगो समाजिक कार्यकर्ता चन्द्रमा सिंह के खून करे के आरोप रहुवे.\nकेन्द्रीय रक्षा मंत्री मनोहर पर्रिकर आज राज्यसभा के बतवलें कि केन्द्र सरकार सेना खातिर ‘वन रैंक-वन पेंशन’ योजना सकार लिहले बिया आ एकरा के लागू करे के तौर तरीका पर विचारल जात बा.\nराजीव गांधी हत्याकांड में मौत के सजा से राहत पवले सगरी दोषियन के रिहा करे का मामिला में मोदी सरकार पहिला बेर आपन राय आजु अदालत में राखत कहलसि कि राजीव गांधी के हत्यारन पर कवनो रहम ना देखावल जा सके. एह मामिला में 18 लोग के मौत भइल रहुवे आ 200 से अधिका लोग घवाहिल भइल रहुवे.\nकेंद्रीय मंत्री रहल पी.के. थुंगन आ तीन जने अउर के दिल्ली के एगो अदालत धोखाधड़ी आ भठियरपन करे के दोषी मान लिहलसि जवना का बाद उनुका के हिरासत में ले लीहल गइल. एह लोग के 27 तारीख के सजा सुनावल जाई.\nतृणमूल कांग्रेस के कहना बा कि पश्चिम बंगाल विधानसभा के चुनाव ऊ अकेले लड़ी. पार्टी प्रमुख आ राज्य के मुख्यमंत्री ममता बैनर्जी आज कोलकाता में एगो जनसभा में ई बात कहली.\nबिकवाली का दबाव में शेयर बाजार में आजु बड़हन गिरावट देखे के मिलल. सेंसेक्स में 238 अंक आ निफ्टी में 74 अंक के गिरावट का साथ बाजार बंद भइल. रुपिया मंगल का दिने डालर का मुकाबले 11 पइसा मजबूत भइल आ सोना के दाम में 150 रुपिया के अउरी कमी आ गइल.\nब्रिक्‍स देशन के नयका न्‍यू डेवलेपमेंट बैंक के आजु शंघाई में विधिवत उद्घाटन भइल. एह मौका पर चीन के वित्‍त मंत्री लाओ ची वेई, शंघाई के मेयर यांग शिओंग आ बैंक के अध्‍यक्ष एम वी कामथ मौजूद रहलें. ब्राजील, रूस, भारत, चीन आ दक्खिन अफ्रीका मिल के एह बैंक के शुरु कइले बाड़े. एकरा शुरुआती पूंजी पचास अरब डॉलर के बा जवना कुछे साल में 100 अरब डालर क दीहल जाई.\nजमात-उद-दावा के सरगना आ मुंबई हमला के मास्टरमाइंड हाफिज सईद पाकिस्तान के प्रधानमंत्री नवाज शरीफ के धमकवले बा कि भारत से दोस्ती कइल महंग पड़ जाई उनुका आ पाकिस्तान खातिर. कहले बा कि बिना काश्मीर के लोग के साथे लिहले भारत संगे कवनो हाल में दोस्ती मत करे पाकिस्तान.\nटटका खबर : मंगल, 21 जुलाई 2015 (सबेर)


मवेशी डाक्टर के साँसत – Anjoria\nसितम्बर 20, 2013 भोजपुरी, लस्टम पस्टम\nएक हाली मास्टर काली सिंह इस्कुल से लवटत रहले. उनका कवनो बात के बतंगड़ बना के कुछ ना कुछ करत रहे के आदत ह. हठात ब्लॉक के सामने मवेशी डाक्टर साहेब के दवाखाना में ढूकि गइले. रामचेला आ बाबा लस्टमानंद अपना कवनो काम से बीडीओ साहेब से भेंट करे गइल रहले. उ लोग उनका ढुकत देखल. लस्टमानंद कहले, रामचेला ई मस्टरवा मवेशी डाक्टर के इहां काहे ढुकलस? रामचेला कहले, हो सकेला डाक्टर के बाल बच्चा पढ़ावत होखस.\nए बुड़बक, बाल बच्चा के पढ़वते त घरे जइते, ई दवाखाना में का करऽतारे. उत्सुकत भइल आ ऊ लोग दवाखाना के बरंडा में जा चहुँपल. भीतर मास्टर आ डाक्टर में बतकही चलत रहे.\nडाक्टर कहले, मास्टर साहेब का बात ह? केने रस्ता भुला गइल?\nना रस्ता नइखीं भुलाइल, तनी मिजाज ठीक ना रहे एही से आ गइनी हँ.\nडाक्टर मुस्किअइले आ कहले, तब गलत जगहा आ गइल बाड़ऽ मास्टर साहेब. सामने वाला मकान में जवन डाक्टर बाड़े ऊ आदमी के हउवन, हम त अनबोलता पशु के डाक्टर हईं.\nमास्टर बोलले, ना ना हम त आपही के लगे आइल बानी. हमार रोग सुनब त जान जाएब कि हम सही जगहा आइल बानी.\nअब ई सुनि के डाक्टर साहेब चउँक गइले आ कहले, बतावऽ का बेमारी बा?\nबेमारी सुनब? दिन भर बैल अइसन खटेनी आ रात में कुकुर अइसन सुतेनी. नींद टूटेला त घोड़परास अइसन धउरे लागेनी, काम पर जानी त हमरा से बड़का लोग कवनो बात कहेला त घोड़ा अइसन हिनहिनाए लागेनी आ जब बॉस के देखेनी त फेर कुतवन जइसन लागेनी पोंछ डोलावे. घरे लवटला पर ट्यूशन पढ़ावेनी आ तोता अस एके बतिया रोज रटेनी. ओकरा से जब समय बाँच गइल त लइकन संगे बानर अइसन कूदेनी आ जब मेहरारू खिसियाले त गाय अस काँपे लागेनी आ मूसवा जइसे बिल में ढुकेले सँ ओसहीं घर में ढुक जानी.\nसामने वाला डाक्टर साहेब के लगे गइल रहीं त ऊ आपके लगे भेज दिहलें कि इहां मवेशी के इलाज ना होला.\nडाक्टर साहेब बेचारा का करस, ऊ त अलगा अलगा जानवरन के इलाज करेलें ई त एके में कईगो बा का करस?\nलस्टमानंद डाक्टर के दसा देखि के सामने अइले आ मास्टर साहेब से उनकर पिंड छोड़वले.


Which way non-Bengali voters will go during Bengal elections know in bhojpuri Bhojpuri Spl: गैर बंगाली मतदातन क ऊंट कवन करवट बइठी, जानीं बंगाल चुनाव क हाल – News18 Hindi\nBhojpuri Spl: गैर बंगाली मतदातन क ऊंट कवन करवट बइठी, जानीं बंगाल चुनाव क हाल\n1998 में कांग्रेस से टूट के तृणमूल कांग्रेस बनला के बादो गैर बंगाली विशेषकर बिहारी पूर्वांचली समाज के लोग कांग्रेस क साथे बनल रहलें. 1998, 1999 अउर 2004 क लोकसभा चुनाव बंगाल में भाजपा के साथे लड़ला के बादो दूनों दलन के गैर बंगाली समाज का साथ न मिल पाइल.\nLast Updated : February 19, 2021, 22:30 IST\nए साल होवे वाला बंगाल चुनाव में गैर बंगाली विशेष कर बिहारी अउर पूर्वांचली वोटरन क झुकाव केकरा ओर रही ? इ सवाल अभिये से बंगाल क लोगन के माथा में घूम रहल ह. 2019 क लोकसभा चुनाव में भाजपा के मजबूत भइला के पीछे कई गो कारणन में से एगो इहो मानल जात ह कि बिहारी अउर पूर्वांचली हिंदू समाज के लोग भाजपाई प्रत्याशियन के आपन वोट डालन. जबकि बंगाल में भाजपा के मजबूत भइला से पहिले बिहारी अउर पूर्वांचली हिंदू समाज के लोग पहिले कांग्रेस अउर बाद में तृणमूल कांग्रेस क वोटबैंक कहलात रहे. बलुक वामपंथी राजकाज में लगभग समूचा गैर बंगाली समाज के ही कांग्रेस क वोट बैंक मानल जात रहे. बाद में इ वोट बैंक कांग्रेस से टूट के बनल तृणमूल कांग्रेस क पाला में चल गइल. वइसे 1990 से देशभर में भाजपा क उभार क असर बंगालो पर पड़ल जब गैर बंगाली समाज में से मारवाड़ी, गुजराती, सिंधी अउर थोड़ बहुत पंजाबी समाज के लोगन का लगाव भाजपा की ओर बढ़ल. लेकिन तबो बिहारी- पूर्वांचली भाई लोग कांग्रेस बा तृणमूल कांग्रेस क ही वोट बैंक बनल रहल.\n1998 में कांग्रेस से टूट के तृणमूल कांग्रेस बनला के बादो गैर बंगाली विशेषकर बिहारी पूर्वांचली समाज के लोग कांग्रेस क साथे बनल रहलें. 1998, 1999 अउर 2004 क लोकसभा चुनाव बंगाल में भाजपा के साथे लड़ला के बादो दूनों दलन के गैर बंगाली समाज का साथ न मिल पाइल. एमे भाजपा के चलता थोड़ बहुत मारवाड़ी, गुजराती अउर सिंधी, पंजाबी समाज क वोट इ गंठबंधन के मिलल लेकिन एतना ना रहे कि वाम मोर्चा सरकार के बड़ झटका दे पावें. एकर सबसे बड़ कारण इ रहे कि कांग्रेस से अलग होइला बा भाजपा के साथे चुनाव लड़ला के बादो तृणमूल कांग्रेस, बिहारी पूर्वांचली वोट के अपना साथे कर पावे में कामयाब ना भइल. कांग्रेस क बिहारी पूर्वांचली हिंदू समाज क वोट बैंक न सरकला के चलते ना त तृणमूल भाजपा गंठबंधन ही मजबूत हो पाइल आ नाही वाम मोर्चा कमजोर हो पाइल.\n2007 में पूर्वी मिदनापुर क नंदीग्राम में भूमि बचाओ आंदोलन में पुलिस गोली से कई लोगन के मारे जाए अउर ओकरा बाद होइल सिंगुर आंदोलन में ममता बनर्जी क वाम मोर्चा के खिलाफ मोर्चा खोले के चलते तृणमूल कांग्रेस क दबदबा बंगाल क राजनीति में बढ़े लागल. 2009 क लोकसभा चुनाव में कांग्रेस के साथे चुनाव लड़ला क लाभ भी ममता क मिलल अउर केंद्र क मनमोहन सिंह सरकार में रेल मंत्री भी बनलीं. एकरा बाद 2011 क विधानसभा चुनाव में कांग्रेस के साथे लड़िके 34 साल क वाम मोरचा सरकार के उखाड़ फेंकलीं. बंगाल क सत्ता पर कबजा जमौले के बादे आस्ते आस्ते ममता क तृणमूल कांग्रेस मजबूत होत गइल अउर कांग्रेस कमजोर पड़े लागल. फिर दूनों दलन क साथो केंद्र अउर परदेस में बारी बारी से छूट गइल. एही के चलता कांग्रेस क बिहारी पूर्वांचली वोट बैंक भी तृणमूल क पाला में चल गइल. 2016 क विधानसभा चुनाव में त वाम दलन अउर कांग्रेस क महाजोट भइला के बादो इ वोट बैंक तृणमूल के साथे रहल अउर ममता क दल भारी बहुमत से अकेले सरकार बना ले गइल. कहल जाला कि 2016 क चुनाव में भाजपा भीतरे भीतरे तृणमूल कांग्रेस क ही साथ देलस जेसे कि कांग्रेस के सहारे वाम दल दोबारा बंगाल क सत्ता पर काबिज हो पावे.\nलेकिन 2019 क चुनाव में भाजपा एतना जोर लगाउस कि ममता से सीधे दू दू हाथ करे क स्थिति में आ गइल. केंद्र क मोदी सरकार क मजबूती क चलता असम अउर त्रिपुरा में सरकार बनावें क लाभ भी ओके 2019 के चुनाव में बंगाल में मिलल अउर उ 42 में से 18 सीट जीत गइल. इ 18 सीटन में कलकत्ता से सटल उत्तर 24 परगना जिला क बैरकपुर अउर हुगली जिला क हुगली सीट भाजपा क जीत खातिर ज्यादा महती वाला ह. हुगली नदी ( लोकल में गंगा नदी ) क दूनों ओर बसल कल करखाना वाला इ इलाकन में काफी मातरा में बिहारी पूर्वांचली लोग बसल हउअन. जूट मिल अउर दूसर छोट कारखानन में मेहनत मजूरी करें वाले समाज के लोग कई सालन से इहां रच बस गइल हउअन. कल कारखानन में मजूरी के अलावे छोट मोट दुकान दौरी भी इ समाज के लोगन क रोजी रोटी क जरिया बन गइल ह.\nवाम मोरचा क शासन में भी बिहारी पूर्वांचली खास करिके यहां क हिंदू समाज क लोग कांग्रेस के ही वोट डालत रहलें. बाद में इ सब तृणमूल कांग्रेस के वोट डाले लगलें. एकरा अलावे इहा बसल बिहार पूर्वांचल क मुस्लिम समाज के लोग जरूर पहिले कांग्रेस अउर वाम दलन में बंटल रहलं लेकिन तृणमूल कांग्रेस क सरकार बनला के बाद उहो तृणमूल क पाला में चल गइलें. उनके आजो तृणमूल के साथे मानल जाला लेकिन 2019 क चुनाव में बिहार- पूर्वांचल के हिंदू समाज क लोगन के भाजपा क पाला में जाए के चलता ही बैरकपुर अउर हुगली सीट पर भाजपा क कबजा हो पाइल. अब 2016 क विधानसभा चुनाव में इ इलाका क विधानसभा सीटन में केतना भाजपा जीत पाई इ त देखे वाली बात होई काहे से कि दूनों चुनाव क गुना गणित अलगा होले ला. वइसे बिहारी पूर्वांचली समाज क अपना पाला में रखे खातिर तृणमूल कांग्रेस की ओर से लिट्टी चोखा क पार्टी भी कइल जा रहल बा.\nई चुनाव में गौर करें वाली बात इहो होई कि कलकत्ता अउर आसपास क इलाका में भाजपा क प्रदर्शन विधानसभा में कइसन होई. एसे कि इ इलाकन में भी पूर्वांचली अउर बिहारी के अलाव दोसर गैर बंगाली वोट भी खूबे ह. विशेष करिके मारवाड़ी, गुजराती, सिंधी अउर पंजाबी वोट. जेकर लाभ 2019 क लोकसभा चुनाव में भाजपा के बैरकपुर अउर हुगली के छोड़कर कोलकाता अउर ओसे सटल शहरी इलाकन में नाही मिलल. कोलकाता क बिजनस में इहे समाज विशेषकर मारवाड़ी समाज क बहुते जादा पकड़ ह. लेकिन कहल जाला कि कोलकाता क सोसाइटन में रहे वाला मारवाड़ी अउर दोसर बिजनस वर्ग क लोग वोट क दिना घरे में पड़ल रहेला. अइसन में जय श्रीराम क नारा ए बार इनका सबके वोट देवे खातिर केतना परभाव डाल पावे ला इ त भाजपा क चुनावी रेजल्टे से पता चल पाई. (लेखक सुशील कुमार सिंह वरिष्ठ पत्रकार हैं.)\nBhojpuri Bhojpuri News Kolkata west bengal West Bengal Election भोजपुरी


अगस्त 2014 – Anjoria\nMonth: अगस्त 2014\nअगस्त 31, 2014 Editor\nफोकस टेलीफिल्म बैनर के भोजपुरी फिलिम ‘गढ़वा – एक आतंक’ के सगरी गीत गीत रिकॉर्ड करा लिहल गइल बा. एह गानन के उदित नारायण, इन्दू सोनाली, रेखा राव, खुशबू जैन,…\nसांप के हमनी का पूजो करीलें आ देख लीं त लाठी डंडा लेके मारियो दिहिले. आज हालात अइसन हो गइल बा कि हमनी के देश में सांपन के गिनिती घटे…\nभोजपुरी चैनल अंजन टीवी अपना दर्शकन खातिर एगो नया क्राइम शो ले के आइल बा जवना के नाम ह – ‘गुनहगार’. ई शो उत्तर प्रदेश, बिहार आ झारखण्ड में होखे…\nउत्तर प्रदेश सरकार एह बात के मंजूरी दे दिहलसि कि राज्य में भोजपुरी अकादमी बनावल जाव. भोजपुरी प्रेमी बहुते दिन से एकर माँग करत रहले आ अब जा के प्रदेश…\n‘लहू पुकारेला’ के पहिला झलक\nशौर्य एंटरटेनमेंट बैनर के फिलिम ‘लहू पुकारेला’ के पहिला झलक पिछला दिने जारी कइल गइल. एह फिलिम में भोजपुरी के सुपरस्टार खेसारी लाल यादव मुख्य भूमिका में नजर अइहें. निर्माता…\n“निगाहे नागिन” के शूटिंग पूरा भइल\nअभिनेत्री रिंकू घोष के भोजपुरी फिलिम ‘निग़ाहें नागिन’ के शूटिंग पिछला दिने बिहार के सीतामढी में पूरा हो गइल. एह फिलिम में रिंकू घोष नागिन के भूमिका में बाड़ी. पारिवारिक…\n“लाडला” फिलिम खातिर आपन वजन बढ़वले रंजीत सिंह\nकलाकार पानी का तरह होला. जवने बरतन में ढार दिहल जाव ओकरे आकार ध लेला. ई बात हरफनमौला कलाकार रंजीतो सिंह पर लागू होला. आपन अभिनय कला के जौहर देखावे…


अमिताभ बच्चन आ जया साथे निरहुआ आ पाखी – Anjoria\nभोजपुरी परदा के जुबिली स्टार दिनेशलाल यादव निरहुआ आ न॰ 1 अदाकारा पाखी हेगड़े अब भोजपुरी सिनेमा का परदा पर बिग बी अमिताभ बच्चन आ जया बच्चन का साथे नजर अइहें. निरहुआ आ पाखी हेगडे बिग बी अमिताभ बच्चन के मेक अप मैन दीपक सावंत के भोजपुरी फिल्म ‘गंगा देवी’ में बिग बी आ जया बच्चन का साथे परदा पर एक साथे नजर अइहे.\nपिछला दिने एह फिल्म के शूटिंग सदी के महानायक अमिताभ बच्चन शुटिंग मुम्बई के फिल्म सिटी में कइले. ‘गंगादेवी’ के निर्माता दीपक सावंत एहसे पहिले गंगा आ गंगोत्री बना चुकल बाड़े. एह फिल्म में गंगा देवी के केन्द्रीय भूमिका में पाखी हेगड़े बाड़ी आ नायक बनल बाड़े निरहुआ. निरहुआ के भूमिका एगो राजनीतिक कार्यकर्ता के बा. एहो लोग का अलावे गुलशन ग्रोवर, अवधेश मिश्रा, गिरीश शर्मा आ भरत शर्मा व्यासो खास किरदार निभावत नजर अइहे.\nदक्षणा फिल्म्स के बैनर तले बनत एह फिल्म के निर्देशक अभिषेक चड्डा हउवे. शूटिंग का बाद निरहुआ आ पाखी के कहना रहे कि अमिताभ जी आ जया जी का साथे काम कइल ओह लोग के जिनिगी के एगो यादगार पल रही. अमिताभ बच्चन आ जया बच्चन एह फिल्म में निरहुआ के बाप महतारी बनल बा लोग.\nनिरहुआ कहले कि एह फिल्म में आजु के राजनीतिक आ सामाजिक माहौल के देखावल गइल बा.\nOne thought on “अमिताभ बच्चन आ जया साथे निरहुआ आ पाखी”\nhamahu bhojpuri film me kam kare ke cha tani agar humro ke break mil jai t aihsan rahi rahua ke\nhamar number ba 7870803429- 8969496925


धरती अकास सब जरे लगल शोला बरसावल बन्द करऽ रोकऽ बिनास कऽ महायुद्ध अब आगि लगावल बन्द करऽ। अंखियन से लोहू टपक रहल बिलखे मानवता जार-जार हरियर फुलवारी दहक रहल धधकत बा मौसम खुशगवार अबहूं से आल्हर तितलिन कऽ तूं पांख जरावल  बन्द करऽ । बनला में जेके बरिस लगल हो गइल निमिष में राख-राख भटकेलन बेबस बदहवास बेघर हो-होके लाख-लाख अबहीं कुछ जिनगी बांचल बा तूं जहर बुझावल बन्द करऽ। निकली न युद्ध से शांति पाठ ना हल होई कवनो सवाल धरती परती अस हो जाई भटकी ज़िनगी…\nभोजपुरी गीतडॉ. कमलेश रायLeaveacomment\nमाई-बाबू से ना बढ़ि के देवता पितर हवें हो इहे हवें सोना चानी ऊ त पीतर हवें हो ! माई के अँचरा सरगवा के सुखवा बबुआ खातिर ऊ सहेली सभ दुखवा सभ तिरिथन से बढ़ि के पवित्तर हवें हो ! बाबूजी त सपनो में राखेलें आकाश में सुखवा जुटावे सभ भुखियो पियास में इहे देलें छत्तरछाया ऊ त भीतर हवें हो ! धरती से बढ़ि के ह माई के धीरज बाबूजी चाहेलें बबुआ बने हमार नीरज ईहे जिनिगी के दाता ईहे मित्तर हवें हो ! देवता ई अइसन कि कुछुओ…\nभोजपुरी गीतसुरेश कांटकLeaveacomment\nकरिया करम बीखि बानी उतार गइल मुँहवा क पानी॥ कतनों नचवला आपन पुतरिया लाजो न बाचल अपने दुअरिया नसला इजत खानदानी । उतार गइल मुँहवा क पानी॥ झुठिया भौकाल कतनों बनवला बदले में लाते मुक्का पवला मेटी न टाँका निसानी उतार गइल मुँहवा क पानी॥ साँच के बचवा साँचे जाना नीक आ नेवर अबो पहिचाना फेरु न लवटी जवानी उतार गइल मुँहवा क पानी॥ अब जे केहुके आँख देखइबा ओकरा सोझा खुदे सरमइबा कइसे के कटबा चानी उतार गइल मुँहवा क पानी॥ जयशंकर प्रसाद द्विवेदी 31/03/2022…\nभोर हो गइल\nखोल द दुआर, भोर हो गइल। किरिन उतर आइल, आ खिड़की के फाँक से धीरे से झाँक गइल, जइसे कुछ आँक गइल, भीतर से बन्द बा केंवाड़ी त बाहर के साँकल के पुरवाई झुन से बजा गइल, आँगन के हरसिंगार, दुउरा के महुआ जस, चू-चू के माटी पर अलपना सजा गइल, ललमुनियाँ चहक उठल, बंसी के तान थोर हो गइल।। रोज के उठवना जस, ऊठ, अब जाग त किरिन-किरिन जूड़ा में खोंस ल, झुनुक-झुनुक साँकल से पुरवाई बोलल जे, पायल में पोसल ; अँचरा से महुआ के गंध झरल हरसिंगार गंध…\nभोजपुरी गीतपाण्डेय कपिलLeaveacomment


सितारों की दुनिया – Anjoria\nराजीव दिनकर के बोलबाला बा एह साल सिनेमा का परदा पर\nकोरियोग्राफर से अभिनेता बनल राजीव दिनकर भोजपुरी सिनेमा के कमिंग सुपर स्टार कहल जा सकेले. राजीव दिनकर अबही पाँच गो फिलिम में व्यस्त बाड़न. “प्राण जाई पर वचन ना जाई” प्रदर्शन खातिर तइयार बा. “केहू हमसे जीत ना पाई” के शूटिंगो पूरा हो चुकल बा. आ दिवाना दिल धड़केला, सुगना, आ कबहू छूटे ना ई साथ से उनुका कैरियर में अउरी चमक आवे वाली बा. एकर अलावे जइसन करनी वइसन भरनी, दुल्हन चाही पाकिस्तान से, आ रजऊ बादशाह के शूटिंग चलत बावे. एह सगरी फिल्मन में राजीव दिनकर पूरा दमखम का साथे लउके वाला बाड़े. डाँस में महारत हासिल कर चुकल राजीव दिनकर के एक्टिंगो कमाल के होला.\nखेसारी लाल यादव डंका पीट दिहलन\nलोकगायकी से अभिनय में उतरल खेसारीलाल यादव के फिल्म “साजन चले ससुराल” बिहार में अपना सफलता के डंका पीट दिहले बिया. एकरा सफलता के आलम ई बा कि तीसरको हफ्ता में फिल्म चारो तरफ हाउसफुल जा रहल बिया. बिहार के छपरा जिला के खेसारी लाल यादव के सफलता देख अब निर्माता उनुका के मुँहमाँगल दाम देबे के तइया बाड़न. कहल जा रहल बा कि साजन चले ससुराल के पूरा लागत अबहिये अकेले बिहार से निकल चुकल बा. फिल्म के अबही बाकी जगहा प्रदर्शन बाकिये बा. एह फिल्म में एगो सीधा सादा नौजवन के भूमिका मे उतरल खेसारी के गाना “सईंया अरब गइले ना” पर दर्शक झूम उठत बाड़े. फिल्म में उनुकर लाजवाब एक्शन देख के कहल जा रहल बा कि एक दिन उहो भोजपुरी सिनेमा के सुपर स्टार बन जइहें.\n(स्रोत – शशिकान्त सिंह, रंजन सिन्हा )\nविनय आनन्द के त्रिनेत्र के पचास दिन\nविनय आनन्द के “त्रिनेत्र” पिछला हफ्ता बिहार में पचास दिन पूरा कर लिहलसि. आ उहो कई जगहा हाउसफुल का बोर्ड का साथ. दामिनी आ चाचा भतीजा जइसन ब्लाक बस्टर फिल्म दे चुकल विनय आनन्द के त्रिनेत्र लोग के खूब भा रहल बिया. फिल्म में विनय आनन्द के किरदार एगो बागी नवजवान के बा.एक्शन ड्रामा फिल्म होखला का बावजूद एहमें मनोरंजनो खूब बा. निर्देशक शाद कुमार के कहना बा कि विनय आनन्द के कवनो जबाब नइखे. उनुका साथे हम बार बार काम कर सकीले. टाइम के पंक्चुअल विनय आनन्द में स्टारडम तनिको नइखे.\nधनिया के थाना’ में रिंकू घोष व मन्टु लाल एक साथ\nबायोस्कोप प्रोडक्शन प्रा॰ लिमिटेड के प्रस्तुति भोजपुरी सीरियल ‘धनिया के थाना’ में भोजपुरी फिल्मों के सुप्रसिद्ध नायिका रिंकू घोष आ टेलीफिल्मन आ अलबमन से आपन पहचान बनावे वाला राष्ट्रीय सम्मान से सम्मानित कलाकार मन्टु लाल जोरदार अभिनय कइले बा लोग. एह धारावाहिक में रिंकू घोष के जबर्दस्त अभिनय देखे के मिली. दोसरा ओर मन्टु लाल अपना अभिनय में हास्य अभिनेता के परिचय देत एह सीरियल से अपना अभिनय यात्रा के श्रीगणेश कइले बाड़न.\nएह सीरियल के निर्देशक राकेश भदौरिया आ लेखक सह एपिसोड निर्देशक संतोष सिंह हउवें. मुख्य सहकारी निर्देशक प्रवीण वर्मा, नवीन सिंह आ कैमरामैन मनोज कुमार के टीम वर्क अउर समर्पण एह सीरियल के तकनीकी रूप से बढ़िया कोटि के सीरियलन में शामिल करा दी. ‘धनिया के थाना’ सीरियल के दोसर कलाकारन में लिलिपुट, निशा वर्मा, सी॰ पी॰ भट्ट, अभिषेक गिरी, महाराणा विकास कुमार के नाम खास बा. महुआ चैनल के एगो दोसरो सीरियल ‘भगवान हो केतना दूर’ में मन्टु लाल के जबर्दस्त भूमिका बा. मन्टू लाल निर्माता बी॰ के॰ सिन्हा के फिल्म ‘तकदीर’ आ टी॰ बॉबी सिंह निर्देशित ‘चालबाज चुलबुल पाण्डे’ में आपन दमदार अदाकारी देखावत बाड़न.\nShe tried her best to stop it and now wants to …..


(शनिचर, 22 अक्टूबर)\nपोखरा के माटी निकालत घरी उपर से माटी धँसला का चलते मुंगेर के हारपुर गाँव में तीन गो लड़िका दबा के ओहिजे मर गइले.\nबिहार शरीफ में एगो ट्रैक्टर का चपेट में आ के काल्हु शुक का दिने एगो लड़िकी के मौत से नाराज छात्र आजु अस्पताल चौराहा जाम कर दिहले आ कई गो वाहन तोड़ फोड़ दिहले. हालात पर काबू करे खातिर पुलिस लाठी चार्ज कइलसि जवना से कई छात्र घवाहिल हो गइले.\nसासाराम में काल्हु भइल दुर्घटना का बाद भइल आगजनी आ तोड़फोड़ का बाद आजु शनिचरो का दिने सासाराम आरा विक्रमगंज सड़क बन्द रहल. जरल गाड़ियन के हटावे के काम हो रहल बा. घटना के वीडियो से आगजनी करे वालन के पहचानल जा रहल बा. अबही ले एक दर्जन लोग के हिरासत में लिहल गइल बा.\nपटना के स्टेशन रोड पर पालिका होटल का एगो कमरा से दू गो औरतन आ तीन गो बच्चन के लाश मिलल बा. पहिला नजर में लागत बा कि ई जहर खिया के मार दिहला के मामिला बा. कमरा रोहतास के डेहरी आनसोन के श्रवण कुमार का नाम से लिहल गइल रहुवे जे फरार बा आ पुलिस ओकर पता लगावे में लागल बिया. हालांकि पुलिस के कहना बा कि अबही कुछऊ कहल जल्दबाजी होखी.\nगया जिला के डुमरिया में कुछ बदमाश शुक का रात में प्राइमरी एग्रीकल्चर क्रेडिट सोसाइटी, पैक्स, के सचिव के गोली मार के हत्या कर दिहल.\nपटना के डॉन बास्को स्कूल से गायब तेरह साल के शिवम प्रताप सिंह के दू दिन बादो कुछ पता नइखे लागत. एह बीचे लड़िका के पिता थाना में ओकरा गुमशुदगी के रिपोर्ट लिखववले बाड़न.


राजस्थान में बाँट-बखरा के काम सलटा लिहलसि कांग्रेस\nराजस्थान में सत्ता के मलाई बाँटे में तीन दिन से अझूराइल कांग्रेस मामिला सलटा लिहलसि.\nअब मुख्यमंत्री अशोक गहलोत का लगे वित्त आ गृह विभाग रही जबकि उनुका डिप्टी साहब सचिन पायलट लोक निर्माण विभाग से आपन भावी निर्माण करीहें.\nतीन तलाक पर आजु लोकसभा में चरचा शुरु होखी\nमुस्लिम समाज के एगो बड़हन कु-रीति – तीन तलाक – का खिलाफ कानून बनावे ला आजु लोकसभा में चरचा शुरु होखी. भाजपा अपना सगरी सांसदन के आजु सदन में हाजिर रहे के ह्विप जारी कइले बिया.\nवइसे सदन में सुचारु चरचा हो पावे के उमेद कमही बा काहे कि अपना देश के विरोधी गोल इचिको ना चहिहें कि मुस्लिम समाज के ठिकेदारन का मरजी का खिलाफ कुछ हो पावे.\nसरकारी बैंक के कर्मचारी बुधो का दिन हड़ताल पर रहलें\nशनिचर आ अतवार के छुट्टी का संगही शुक के हड़ताल पर रहला का बाद एक दिन सोमार के थोड़ बहुत काम का बाद मंगल का दिने छुट्टी रहुवे. एह पर से बुध का दिने हड़ताल पर रहे के प्लान बना के बैंक वाले साल का आखिर में लमहर छुट्टी के आनन्द ले लिहलें. लोग के परेशानी जवन होखे के बा तवन होखल करे.\nवइसे हड़ताल खाली सरकारिए बैंकन के रहुवे बाकिर हड़ताली गिरोह प्राइवेटो बैंकन में काम ना होखे दिहलें.\nअगिला साल से आंध्र के आपन अलगा हाई कोर्ट\nराज्य के बँटवारा का बादो आंध्र आ तेलंगाना के एके गो कोर्ट रहुवे. अब राष्ट्रपति के दस्तखत हो गइला का बाद अमरावती में एगो नया हाई कोर्ट 1ली जनवरी से काम करे लागी आ आंध्र के लोग के मामिलन के सुनवाई एही कोर्ट में होखल करी.


बिलाई भागे सिकहर टूटल (बतकुच्चन १३४) – Anjoria\nDecember 1, 2013 Editor भाषा 0\nसुतार बइठला के बात ह. बइठ जाव त सब काम देखते देखत पूरा हो जाव आ ना बइठे त बरीसन ले इंतजार करत रह जाईं. सुतार आ सुजोग. बढ़िया तार आ बढ़िया योग. बाकिर सुजोग से अलगा होला संजोग. सुजोग बइठावल जाले आ संजोग खुद बखुद आ के बइठ जाला. रचनाकारन के अकसरहाँ एह सुतार बइठावे का फेर में सुजोग बइठावे में लागत रहे के पड़ेला. मन में बात घुमरियात रहेला आ ओकरा के कागज प उतारे के सुतार खोजात रहेला. कई बेर सुजोग बइठा के काम चल जाला त कबो संजोग अतना तेज रहेला कि बात बन जाला.\nअब देखीं ना, देश के पीएम बने के सपना देखे वाला नेता के सुतार ना जुटत रहे कि बिहार आ पावसु. आ जब सुतार बन गइल त अइलन आ अपना मीता के थई थई करा दीहले. उ त थई थई करा के रह गइले बाकिर कुछ अनेरिया बिहार सरकार के थू थू करा दीहले. अब हमरा नइखे लागत कि थई थई आ थू थू का फेर में पड़ी. थई थई केहू के चिंदी उड़ावल होला जबकि थू थू ओकरा के बइज्जत कइल. बात सुतारे तक रहे त हमरा ला नीक रही. त ओह अनेरियन के सुतार बइठल आ बिलाई भागे सिकहर टूटल. बड़हन भीड़ भगावे के योजना बनल. बाकिर एहीजा संजोग ठीक रहल आ ओहनी के मकसद पूरा ना हो पावल. सोचले रहल स कि या त बम फटला का बाद मीटिंग रद्द क दीहल जाई ना त भगदड़ का फेर में सैकड़ो लोग के जान ले लीहल जाई. सरकार मीटिंग के भगवान भरोसे छोड़िए दिहले रहुवे से ओकनी के काम आसान हो गइल रहे.\nबाकिर कहल जाला नू कि मारे वाला से बचावे वाला अधिका बरियार होला. त बड़हन हादसा होखे से बाच गइल.\nएह समय एगो बड़हन दुविधो बन गइल रहे. नेता लोग अहजह में पड़ गइल कि का कइल जाव. मीटिग चलत रहे कि रोक दीहल जाव. हालत ओह कहावत वाला बन गइल रहे कि भई गति साँप छूछून्दर के री, उगलत आन्हर निगलत कोढ़ी. फैसला भइल कि मीटिंग तय कार्यक्रम का हिसाब से चलत रहे. एह तरह आगे के भीड़ के पते ना चलल कि पीछे का होखत बा. बम फाटत रहल आ मीटिंग बदस्तूर चलत रहल. भगदड़ होखे से बाँच गइल. बाकिर विरोध करे वाला एहू में दोष खोजे लगलन कि जब बम फाटल पहिलही शुरू हो गइल रहे त मीटिंग काहे चालू राखल गइल. एह लोग के अफसोस लागल कि मीटिंग बिगाड़े के अतना बढ़िया मौका हाथ से निकल गइल.\nबाकिर तनी सोचीं कि वास्तव में कतना दुविधा के बात रहल. एक तरफ मीटिंग में जमल भीड़ के बम के जानकारी दिहला का बाद भगदड़ मचे के पूरा अनेसा रहल त दोसरा तरफ एह बात के कि हो सकेला कि कुछ बम भीड़ का बीचो में फाटे. एहिजा ई होइओ सकत रहल आ नाहियो हो सकत रहे बाकिर बतवला पर त भगदड़ मचल तय रहे.\nअब केहू कतनो बतकुच्चन क लेव एह बात प बाकिर हमरा याद नइखे कि कबो अइसन भइल होखो जब बम फटला का बादो भीड़ अपना नेता के सुने जमल रह गइल होखे आ नेता बम के अनेसा का बीच मंच प आवे के हिम्मत देखवले होखे. एहिजा हिम्मत आ जिम्मेदारी के लाजवाब नमूना देखे के मिलल. जतना सहज भाव से आखिर में भीड़ के इत्मीनान से निकले के सलाह दीहल गइल ऊ साधुवाद लायक रहल. आ हम बतकुच्चन के परंपरा तूड़त आजु ई सब लिख दिहनी.\nडगर प डगरल (बतकुच्चन १३५)


गोरखपुर दंगा के मामिला वापिस लिहला का खिलाफ लगावल याचिका खारिज – टटका खबर\nCategories Select Category TatkaKhabar (1,917) अपराध (574) उत्तर प्रदेश (1,686) खुला मंच (6) खेल (291) चुनाव (267) टटका खबर (159) देश-दुनिया (1,282) बिहार (1,586) भोजपुरी पट्टी (441) मनोरंजन (193) राजनीति (838) रोजी-रोजगार (100) विधानसभा (86) व्यापार (272) शिक्षा (210)\nगोरखपुर दंगा के मामिला वापिस लिहला का खिलाफ लगावल याचिका खारिज\nइलाहाबाद, 22 फरवरी (वार्ता). 2007 में गोरखपुर में भइल दंगा के मामिला वापिस लिहला का खिलाफ लगावल याचिका आजु इलाहाबाद उच्च न्यायालय खारिज कर दिहलसि.\nन्यायमूर्ति कृष्ण मुरारी आ न्यायामूर्ति ए.सी.शर्मा के खण्डपीठ परवेज परवाज के लगावल याचिका पर आजु ई आदेश दिहलसि. लमहर बहस का बाद 18 दिसम्बर 2017 के अदालत ई फैसला सुरक्षित क लिहले रहुवे.\nजाने जोग बा कि प्रदेश में भाजपा सरकार बनला का बाद मुख्यमंत्री योगी आदित्यनाथ सरकार एह मामिला के वापिस लेबे के फैसला लिहले रहुवे. याची परवेज परवाज एह मामिला में इलाहाबाद उच्च न्यायालय में सरकार का फैसला के खिलाफ याचिका दाखिल कइले रहलें.\nगोरखपुर में 2007 में 26/27 जनवरी के रात मोहर्रम जुलूस का दौरान दू पक्ष में विवाद हो गइल रहे जवन साम्प्रदायिक दंगा के रूप ले लिहलसि. ओह घरी गोरखपुर के सांसद रहल योगी पर आरोप रहे कि महाराणा प्रताप चौराहा पर भइल जनसभा में भड़काऊ भाषण दिहलन आ ओकरा बादे दंगा भड़क गइल. भीड़ एक आदमी के जान से लिहलसि.\nयाची परवेज परवाज एकर मामिला दर्ज करावे के कोशिश कइलन त पुलिस केस ना लिखलसि. तब परवेज अदालत के दरवाजा खटखटवलन आ ओकरा आदेश से पुलिस योगी आदित्यनाथ का खिलाफ भड़काऊ भाषण देबे, आ उन्माद फैलावे के केस कैण्ट थाना में दर्ज कइले रहल.\nTags: गोरखपुर दंगा, योगी आदित्यनाथ


छपरा न्यूज (सोमार, 14 सितंबर 2015) – टटका खबर\nछपरा न्यूज (सोमार, 14 सितंबर 2015)\nहिअमो नेता जीतन राम माँझी के कहना बा कि हम खिसियाइल नइखीं. असल मे चुनाव आयोग से राजनीतिक दल के मान्यता पावे खातिर जरूरी बा कि हिअमो कुछ अधिका सीट से लड़ो जेहसे कि ओकरा जरुरी मत प्रतिशत मिल जाव. अतवार देर रात तक भाजपा के लोग माँझी से बतियावत रहल बाकिर कवनो समझौता वाला राह ना लउकल. भाजपा के कहना बा कि अगर हिअमो के अधिका सीट देबे के पड़ल त दोसरा सहयोगियन के सीट कम करे के पड़ी काहे कि भाजपा 160 सीट से कम पर ना लड़ी.\nगड़खा थाना के पिरारी गांव में छापा मार के गैरकानूनी रूप से देशी शराब बनावे वाली शराब भट्ठियन के भसा दीहल गइल. एह बीच हमेशा का तरह भट्ठी वाले भाग निकलले. ओने इसुआपुर थाना के टेढ़ा गांव में एगो मड़ई से आठ गो ड्रम बरामद भइल जवना में से दू गो में स्प्रीट भरल रहे आ बाकी खाली रहली सँ. एहिजो केहु गिरफ्तार ना हो सकल. vमशरक पुलिस एगो किराना दुकान पर छापा मार के एगो गैलन में राखल 21 लीटर कच्चा स्प्रिट बरामद कइलसि. एहिजा दुकानदारो के गिरफ्तार कर लीहल गइल आ ओकरा के छपरा जेल भेज दीहल गइल.\nभाजपा नेता उपेन्द्र सिंह के निजी अंगरक्षक के हत्या का मामिला में आरोपित राजद विधायक केदार सिंह आ उनुका भतीजा सुधीर सिंह के गिरफ्तारी का बाद तबियत खराब होखे के नाम पर छपरा सदर अस्पताल में भरती करावल गइल जहाँ से दुनू जने के पीएमसीएच रेफर कर दीहल गइल.\nपहलेजा-दीघा रेल सह सड़क पुल पर रेल चलावल शुरू करावे खातिर अतवार का पूरा दिन चलल कोशिश का बाद परमानंदपुर में नन इंटरलॉकिंग के काम पूरा हो गइल. एकरा बाद अब छपरा से पटना जाए वाली रेल गाड़ियन के परमानंदपुर से घुमा के पटना के दिशा में पुल से पार करावल जाई. एह रूट पर ट्रेन 100 किलोमीटर प्रतिघंटा के रफ्तार से चलीहें सँ. एही तरह सोनपुर से पटना जाए वाली गाड़ियनो के भाया परमानंदपुर भेजल जाई. बाकिर ओहसे पहिले सोनपुर में नान इंटरलाकिंग के काम पूरा करावल अबहीं बाकी बा. अगिला महीना ई काम पूरा हो गइला का बाद बरौनी से वाया शाहपुर पटोरी आ मुजफ्फरपुर से वाया हाजीपुर होके सोनपुर के रास्ते पटना जइहें सँ ट्रेन. बतावल जात बा कि नवंबर ले एह रुट पर रेल गाड़ियन के आवाजाही शुरू हो जाई.\nजदयू के बागी विधायक राजेश्वर राज विधानसभा के सदस्यता से आपन इस्तीफा विधानसभा अध्यक्ष उदय नारायण चौधरी के सँउप दिहले बाड़न. कुछ दिन पहिलहीं राजेश्वर राज भाजपा के सदस्य बन गइल बाड़ें.\nमुंगेर पुलिस सात गो मिनी गन फैक्ट्रियन के खोज निकलले बाया आ चक्की गंगा दियारा क्षेत्र में छापामारी क के दू जने के बनल-अधबनल असलहा आ असलहा बनावे वाला सामान साथे गिरफ्तार कर लिहले बिया.\nवैशाली जिला के नगर थाना इलाका के हथसारगंज मुहल्ला से पुलिस एगो शराब भट्ठी के पता लगा के ओहिजा से बहुते शराब आ कच्चा स्प्रिट बरामद कइले बिया. एहिजो से कवनो आदमी के गिरफ्तारी नइखे हो सकल.\nबिहार में डेंगू के प्रकोप लगातार बढ़ले जात बा. भोजपुर जिला के सात गो मजदूरन का खून में डेंगू के लक्षण मिलल बा.\nTags: News in Bhojpuri from Chhapra and Bihar, छपरा न्यूज, टटका खबर, भोजपुरी में खबर.


नेपाल के राष्ट्रपति के भतीजा सुधीर यादव फिलिम बनइहें – Anjoria\nनेपाल के राष्ट्रपति के भतीजा सुधीर यादव फिलिम बनइहें\nभोजपुरी सिनेमा के मशहूर सिनेमैटोग्राफर, लेखक आ निर्देशक एस० कुमार अब नेपालीओ फिल्म के निर्देशन करीहें.\nअपना मातृभूमि के धरोहर दुनिया का सोझा परोसे खातिर फिल्म निर्माता बनल सुधीर यादव अपना फिल्म के निर्देशन के जिम्मेदारी एस कुमार के दिहले बाड़न. सुधीर यादव नेपाल के राष्ट्रपति रामबरन यादव के भतीजा हउवन आ नेपाली संस्कृति पर फिल्म बनावे जात बाड़न.\nएस कुमार के कहना बा कि सुधीर यादव बहुते सुलझल मनई, देश प्रेमी, आ कर्मठ व्यक्तित्व के धनी हउवन. उनुका अपना देश से बहुते प्रेम बा आ उमेद बा कि नेपाली फ़िल्म बनावे के मामिला में ऊ मील के पत्थर साबित होखीहें.\nफलक पूछऽतारी 'हमरो पिरितिया भूल काहे गइलऽ'


घर सुधरी त जग सुधरी – Anjoria\nमार्च 29, 2021 भोजपुरी कहानी, विजय मिश्र\nओह दिन बाँसडीह जाए के रहल। मोटर साइकिल निकाल के स्टार्ट कइनी त पेट्रोल कम बुझाइल। कुछे दूरी पर पेट्रोल टंकी रहे, उहाँ पहुँचते सामने से एगो लइका हमरा बाइक\nके आगे आपन गाड़ी पेसि के तेजिए में ……. देखावत बोलल- ”पचास के दे दऽ।” तेलो वाला पचास रुपया लेके ओके तेल देबे लागल। हमरा कुछ खुनुस त बरल, बाकिर सोचनी कि ओके सामने से हटावे के गरज से तेल वाला ओके पहिले दिहलस। तेल लेके ऊ गाड़ी घुमवलस आ मुँह भरल पान के पीत मारत चल गइल। हम भकुआइल ताकते रहि गइनी, जइसे हमरे से कवनो गलती हो गइल होखे। – ”इहे लाटसाहिया तहके ले डूबी।”\nभुनभुनात तेल वाला हमरा ओर ताक के बोलल- ”बाबा अइसन लोग कबो ना सुधरी। बोलीं केतना के दे दीं?”\n”सुधरी हो, समय पर सब सुधरि जाला। तू आ हम ठीक रहीं जा बस।” हम दू सौ रुपया आगा बढ़ावत कहनी आ आपन राह पकड़नी। रास्ता में ओह लइका के मनसोखई\nमन में घुमरियात रहे। कहे के त कहा गइल – सब सुधरि जाई, बाकिर कब आ कइसे?\nनया पीढ़ी के पसन ना पसन, खान-पान, संग-साथ आ रहन-चाल कुल्हि में, फरक आ गइल बा। सोझहीं उन्हन क अनेति देखियो-सुन के, केहू बोलत-टोकत नइखे। ना कवनो बिचार बा, ना व्यवहार। मनबढ़ूपन आजादी बन्द हो गइल। सोचला में ब्रेक लाग गइल। गाड़ी स्टार्टे ना होखे, किक मारीं तबो ना। आखिर पसीना-पसीना हो गइनी। उहाँ सटले मिस्त्री के दुकान रहे। गाड़ी डगराइके, उहाँ ले गइनी। मिस्त्री से बतवनी त ऊ कहलस, ”रुक जाईं अबे देखतानी।“ एही बीचे दूगो पढ़निहार लइका, जवन सिगरेट\nपीअत रहलन सऽ, बोलबाजी कइलन सऽ- ”बबुआ के बिआह में मिलल रहल हा का?”\nएक त हमार मन अऊँजाइल रहे आ इन्हन के मजाकिया लहजा में कहल बात सुनि के मुँह से निकल गइल- ”ना एक बबुआ, ई जे तहन लोग सिगरेट खींचऽ ताड़ऽ लोग ईहे सब फजूल पइसा, बचा के हम बाइक खरीदले बानी।”\nलइका लोग झेंपल आ सिगरेट फेंक के चप्पल से बुतावत बोलल लोग- ”बाबा, खिसिया गइनी का? मिस्त्रियो हमार गाड़ी एने-ओने देखलस फेरू तेल बन्द क के स्टार्ट कइलस, गाड़ी स्टार्ट हो गइल, बतवलसि ओभर-फ्लो रहल हा। गाड़ी खाड़ करीं त तेल बन्द क दिहल करीं, कवनो दिक्कत ना होई। हमहूँ गाड़ी लेके आगा बढ़ गइनी। कचहरी में कुछ काम रहे। घरे अइनी त चाय पानी का बाद जब सलसन्त भइनी त आजु के बात फेरू मन में घूमे लागल। दू तरह के व्यवहार हम तुलना कइनी- एक तरफ ऊ उदंड लइका पान के पीक लगहीं थुकलस, छींटा परवलसि आ सान से चलता बनल। केहू कुछ बोलल-टोकल ना जइसे थथमा मार गइल होखे। दुसरा तरफ लड़िकन पर हमरा बात के लिहाज आइल आ सिगरेट फेंक के बुता दिहलन स। टोकटोक के असर पड़ल, लिहाज कइलन सऽ। हमरो विसवास बढ़ल कि जब कहीं कुछ गलती लउके उहाँ घर के हर बूढ़ बुजुर्ग, समाज के सब समझदार लोग यदि सही मन से टोकटाक करी त स्थिति में कुछ त सुधार होई। जब घर के गार्जियन अपना परिवार के लड़िकन क ढेर मन बढ़ाई त लड़िका अइसहीं असभ्य आ उद्दंड होत जइहें सऽ। पहिले घर सुधरी, तबे जग सुधरी।\n(पाती पत्रिका से साभार)


बिप्लब देव त्रिपुरा के मुख्यमंत्री पद के किरिया लीहलें – टटका खबर\nMar 9, 2018 किरिया धराई समारोह, त्रिपुरा, नरेन्द्र मोदी, बिप्लब देव, मुख्यमंत्री\nअगरतला 09 मार्च (वार्ता) त्रिपुरा भाजपा के प्रदेश अध्यक्ष बिप्लब देब आजु त्रिपुरा के मुख्यमंत्री पद के किरिया ले लिहलें आ एकरा साथही बँवारा गोलन के 25 बरीस पुरान किला भसावल माहौल केसरिया हो गइल.\nराज्यपाल तथागत रॉय राजभवन में आयोजित एगो भव्य समारोह में बिप्लब देव के पद आ गोपनीयता के किरिया धरवलें. एह मौका पर प्रधानमंत्री नरेन्द्र मोदी, भाजपा अध्यक्ष अमित शाह, केन्द्रीय गृहमंत्री राजनाथ सिंह, भाजपा के पुरनिया नेता लालकृष्ण आडवाणी अउऱ मुरली मनोहर जोशी समेत अनेके खामसखास लोग एह ऐतिहासिक क्षण के साक्षी बनलें.\nसरकार के किरिया धराई समारोह के बाद एगो जनसभा के संबोधित करत प्रधानमंत्री नरेंद्र मोदी कहलें कि केंद्र सरकार त्रिपुरा के विकास आ एहिजा के लोगन के सपना पुरावे ला हरसंभव मदद करी. जवना सपनन के लेके ई सरकार बनल बा, ओकरा के पूरा करे में केंद्र सरकार राज्य का साथे कंधा से कंधा मिलाके चली. नयकी सरकार से विकास के नया दीपक जरावे के निहारो करत कहलन कि सरकार जतने तेजी से काम करी, ओतने तेजी से केंद्र हरसंभव सहायता दी.\nप्रधानमंत्री के कहना रहल कि सरकार कवनो गोल के होले बाकिर जनता कवनो गोल के ना होखे. ऊ देश के होले आ एही मूलमंत्र पर उनुकर सरकार काम करत बिया. कहलन कि त्रिपुरा में विपक्षी विधायकन का लगे शासन के लमहर तर्जुबा बा जबकि नयकी सरकार नवहियन के बिया. ई उमंग आ उत्साह से भरत बिया. कहलन कि हम चाहब कि सत्तापक्ष आ विपक्ष मिलि के काम करे आ त्रिपुरा के विकास के नया बुलंदियन पर चहुँपावे.


Veteran actress Madhubala live in slum in her childhood big superstars fascinated by her beauty Bhojpuri: झोपड़पट्टी के ओह चाँद के खूबसूरती में अंटक जाव हीरो लोग के प्राण जेकर नाम रहे मधुबाला – News18 Hindi\nBhojpuri: झोपड़पट्टी के ओह चांद के खूबसूरती में अंटक जाव हीरो लोग के प्राण जेकर नाम रहे मधुबाला\nमधुबाला के जन्म दिल्ली में पश्तुन परिवार में भइल रहे. उ लोग झोपड़पट्टी में रहत रहे आ उनके बाबूजी अताउल्लाह खान एगो तंबाकू कंपनी में नोकरी करस. अपना गुस्सैल मिजाज के चलते जब नोकरी से निकाल दिहल गइलें त मधुबाला के मुड़ी पर परिवार के जिम्मा आ गइल. उ7साल के उमिर तब आकाशवाणी में लइकन के प्रोग्राम में गावे लगली.\nLast Updated : August 06, 2021, 12:56 IST\nमुमताज़ जहां बेगम देहलवी उर्फ मधुबाला भारतीय सिनेमा के बेहद खूबसूरत अउरी आकर्षक अभिनेत्री के रूप में जानल जाली. उनके दिलकश अदा अउरी शानदार अदाकारी के ओह बेरा दर्शक त का फिल्म अभिनेता लोग भी दीवाना रहे. ओह बेरा के टॉप हीरो लोग मधुबाला के साथे फिल्म करे के ख्वाब देखो लोग आ जेके मौका मिल जाव, ओकर मधुबाला पर ध्याने अटक जाव, संवादे भुला जाव, चेहरा के हाव-भाव बदल जाव. अपना हैंडसम लुक अउरी अद्भुत डांस स्टेप खातिर जानल जाये वाला शम्मी कपूर एगो इंटरव्यू में कहले रहलें कि हम ‘रेल का डिब्बा’ के शूटिंग करत रहनी, जब हम मधुबाला से मिलनी, उनका के देखनी त फेर देखते रहि गइनी. जइसे हमरा पर बिजली गिर गइल होखो. हालांकि हमरा में कॉन्फिडेंस बहुत रहे बाकिर हम बहुत नर्वस रहनी आ बार-बार लाइन भुला जाईं. ई बात मधुबाला के पता भी चल गइल रहे आ उ मने मने अपना जादूई आभा पर मुस्कुरास.\nमधुबाला के जन्म दिल्ली में पश्तुन परिवार में भइल रहे. उ लोग झोपड़पट्टी में रहत रहे आ उनके बाबूजी अताउल्लाह खान एगो तंबाकू कंपनी में नोकरी करस. अपना गुस्सैल मिजाज के चलते जब नोकरी से निकाल दिहल गइलें त मधुबाला के मुड़ी पर परिवार के जिम्मा आ गइल. उ7साल के उमिर तब आकाशवाणी में लइकन के प्रोग्राम में गावे लगली. उहें मधुबाला पर बॉम्बे टॉकीज के मैनेजर राय बहादुर चुन्नीलाल के नजर पड़ल आ उ उनका बाबू जी से फिल्म में काम करे खातिर मधुबाला के ऑफर देहलें. मधुबाला बचपने से अभिनेत्री बने के चाहत रहली. उनके परिवार बंबई आ गइल आ इहाँ फिल्म बसंत (1942) में9साल के उमिर में काम कइली. एकरा फिल्म के बाद उनका कवनो काम ना मिलल त मधुबाला के परिवार सहित वापस दिल्ली लौटे के पड़ल. 1944 में बॉम्बे टॉकीज के मालकिन अउरी हिरोइन देविका रानी ज्वार भाटा फिल्म में एगो चाइल्ड आर्टिस्ट के रोल खातिर मधुबाला के दिल्ली से बोलवली. बाकिर उ रोल कट गइल. इहे फिल्म रहे जवना से दिलीप कुमार डैब्यू कइलें. मधुबाला के परिवार बंबईये में रहे के सोच लिहल. एकरा बाद मधुबाला के बाद के साल में छोट मोट रोल मिलत रहल.\n1947 में मधुबाला के फिल्म ‘नील कमल’ में मुख्य हिरोइन कमला चटर्जी के किशोरावस्था के रोल मिलल. बाकिर कमला के असामयिक मौत के बाद एकर डायरेक्टर केदार शर्मा 14 साल के मधुबाला के हिरोइन के रोल में कास्ट कर लेहलें. हालांकि एकर लोग विरोध भी कइल बाकिर डायरेक्टर शर्मा के मधुबाला के लगन पर भरोसा रहे आ उनके अपना फिल्म के नुकसान के भरपाई भी करे के रहे. फिल्म में राजकपूर हीरो रहलें. फिल्म बनल आ तारीफ के साथे खूब रुपिया बटोरलस. एह तरे मधुबाला के मुख्य भूमिका में बड़हन ब्रेक मिल गइल. ओकरा बाद उनके लाल दुपट्टा फिल्म आइल जवन मधुबाला के स्टार बना देहलस. फेर 1949 में अशोक कुमार के साथे उनके महल फिल्म आइल. ई फिल्म हॉरर रहे अउरी मधुबाला एगो नवयुवती के आत्मा के रोल में रहली. ई फिल्म मधुबाला के करियर में बहुत बड़ बदलाव लेके आइल आ उ रातों रात सुपरस्टार बन गइली. फेर त मधुबाला हर डायरेक्टर प्रोड्यूसर के पसंदीदा बन गइली.\nदिलीप कुमार से दूर भइला के बाद टूट गइली मधुबाला\nउ सबके नजर में पहिलही से रहली बाकिर उनका के लेके मीडिया गॉसिप तब ज्यादा बढ़ल जब उ हीरो प्रेम नाथ के डेट करे लागली. दुनू जाना बादल (1951) में मिलल लोग. ओकरा बाद ई जोड़ी ‘आराम’ अउरी ‘साक़ी’ फिल्म कइलस. दुनू जाना गहिरा प्यार में पड़ल रहे लोग, दुनू जाना बिआह भी कइल चाहत रहे लोग बाकिर ई रिश्ता मात्र6महीना ही चल पावल. कारण रहे कि नाथ उनके धर्म परिवर्तन करे के कहलें ताकि बिआह हो सके. मधुबाला मना कर दिहली. एह में उनके पिता के भी प्रभाव रहे. साल 1951 में ही तराना फिल्म के सेट पर मधुबाला के मुलाकात दिलीप कुमार से भइल. जब फिल्म हिट भइल त लोग के ई जोड़ी एतना पसंद आइल कि क्रिटिक इहाँ तक कह देलें कि जइसे स्वर्ग में जोड़ी बनेला ओसहीं ई जोड़ी बा. मधुबाला प्रेम नाथ से दूर हो गइली आ दिलीप कुमार के नजदीक आ गइली. हालांकि मधुबाला के पिता के दिलीप कुमार पसंद ना रहलें. ई जोड़ी फिल्म अमर, संगदिल अउरी ऐतिहासिक फिल्म मुग़ले आजम साथ में कइलस. दुनू जाना के प्यार के रिश्ता लगभग 8 साल ले चलल. उनका साथे अपना प्रेम संबंध के बारे में दिलीप कुमार अपना बायोग्राफी में लिखबो कइलें कि मधुबाला अइसन रहली जेकरा में हमरा अंदर के खालीपन के भरे के काबिलियत रहे जवन अउरी केहू से ना भरा पाइत.\nदुनू जाना के बारे में तब अखबार में, पत्रिका में खूब गॉसिप छपे. दुनू जाना गहिरा प्यार में रहे लोग. एह लोग के रिश्ता में खटास तब आवे लागल जब मधुबाला के पिता अताउल्लाह खान मधुबाला फिल्म प्राइवेट लिमिटेड के बैनर से एगो फिल्म में दिलीप आ मधुबाला के जोड़ी के काम करे के कहलें. उ ई शर्त दुनू जाना के बिआह के बदले रखलें. दिलीप कुमार के ई मंजूर ना रहे. ई बात दिलीप कुमार ही बाद में बतवलें. दुनू जाना में स्वाभिमान के भी लड़ाई रहे. 1956 में मधुबाला अउरी दिलीप कुमार नया दौर के शूटिंग शुरू कइल लोग. फिल्म के 15 दिन के शूटिंग हो गइल रहे आ मधुबाला एड्वान्स भी ले लेहले रहली. फिल्म के निर्माता बीआर चोपड़ा ग्वालियर में 40 दिन के शूटिंग शेड्यूल रखलें. मधुबाला के पिता अपना बेटी के सुरक्षा कारण के वजह से बंबई के स्टूडियो में शूटिंग रखे के कहलें. चोपड़ा तैयार ना भइलें आ एही जा विवाद हो गइल.9महिना ले कोर्ट में केस चलल आ अंतिम में कोर्ट फैसला सुनवलस कि चोपड़ा वैजयंतीमाला के लेके फिल्म बना लेस. ओही बेरा कोर्ट में सुनवाई के बेरा दिलीप कुमार बी आर चोपड़ा के ओर से मधुबाला के खिलाफ गवाही देहलें आ इहवें से दुनू जाना के बीच खतम होत रिश्ता एकदम समाप्त हो गइल.\nहालांकि फिल्म मुग़ले आजम के कई साल ले चलल शूटिंग अभियो चलत रहे. दिलीप आ मधुबाला एक दूसरा से बोले लोग ना बाकिर कई गो रोमांटिक सीन साथ में फिल्मावल लोग, जवना में सलीम अनारकली के चुंबन दृश्य भी बा. ई रहे दुनू जाना के प्रोफेशनल व्यवहार. हालांकि मधुबाला दिलीप से दूर भइला के बाद बुरा तरीका से टूट गइली. कोर्ट केस के चलते उनके इमेज भी बहुत बर्बाद भइल. देवानंद एगो इंटरव्यू में कहले कि ‘मधुबाला के चेहरे पर सुंदरता तो वैसे ही थी लेकिन उसकी सजीवता और हंसी गायब हो गई थी. मधुबाला अंदर से बहुत टूट गइल रहली. इहे कारण रहे कि जब उ मस्तमौला किशोर कुमार से मिलली त उनके हँसे-हँसावे के अंदाज के कारण उनके ओर खींचत चल गइली. दुनू जाना फेर बाद में घर-परिवार के मर्जी के खिलाफ जाके शादी कर लिहल लोग.\nकिशोर कुमार के मधुबाला के खराब हालत के पता चलल आ उ उनकर ख्याल रखे लगलें. मधुबाला के दिल में छेद रहे आ उनके कई बार फिल्म शूटिंग के दौरान नाक आ मुँह से खून बाहर आइल रहे. मधुबाला के खराब तबीयत उनके तुनक मिजाज बना देहलस आ फेर दुनू दंपति में झगड़ा रहे लागल. बाद में मधुबाला किशोर कुमार के फ्लैट छोड़ के आपन खरीदल बंगला पर आ गइली आ इहवें आपन अंतिम सांस लेहली. जीवन भर स्क्रीन पर प्यार के मूर्ति बनल रहल मधुबाला के जीवन में कबो उनके पूरा प्यार ना मिलल. मधुबाला 1969 में मात्र 36 साल के उमिर में एह दुनिया के अलविदा कह देहली. बाकिर अतने उमिर में उ 60 गो फिल्म कइली आ आजो हिन्दी सिनेमा के ‘स्क्रीन के देवी’ के रूप में जानल जाली.\nफ़िल्मी मधुबाला के वास्तविक जिंदगी खुद में, मुहब्बत समेत जीवन के तमाम रंग के समझे-समझावे वाला एगो मुकम्मल फिल्म बा.\n( मनोज भावुक भोजपुरी साहित्य व सिनेमा के जानकार हैं. यह उनके निजी विचार हैं. )


विशाखापट्टनम् से लवटि अइली पुष्पा वर्मा – Anjoria\nभोजपुरी सिनेमा के सबसे प्रिय माई पुष्पा वर्मा विशाखापट्टनम से लवटी आइल बाड़ी. ओहिजा ऊ दिनेशलाल यादव निरहुआ के फिल्म “निरहुआ मेल” के शूटिंग में गइल रही. एह फिल्म में ऊ निरहुआ के माई बनल बाड़ी आ पाखी हेगडे उनुकर पतोहु. भोजपुरी के सगरी सुपरस्टारन के माई बन चुकल बाड़ी पुष्पा वर्मा. पिछला साल के सबले बेसी चर्चित फिल्म “देवरा बड़ा सतावेला” में ऊ रविकिशन अउर पवन सिंह के महतारी बनल रही त “अपने पराये” में मनोज तिवारी के महतारी आ “सात सहेलियां” में निरहुआ के. अब पुष्पा वर्मा छोटको परदा पर आ रहल बाड़ी. बँटवारा का त्रासदी पर बनल हिंदी धारावाहिक “एक आंगन के हो गए दो” में ऊ माई के जीवंत किरदार कर रहल बाड़ी. ई धारावाहिक दूरदर्शन पर देखावल जा रहल बा. राजकुमार पांडेय के फिलिम “मैं नागिन तूं नगीना” में पुष्पा जी के दमदार भूमिका बा. राजकुमार पाण्डे का हर फिलिम में ऊ रहेली काहे कि पांडेय जी के कहना बा कि पुष्पा जी के मौजूदगी उनुका खातिर हमेशा शुभ रहेला आ फिल्म हिट रहेले.


(शुक, 30 सितम्बर)\nराजस्थान के उदयपुर के एगो विश्वविद्यालय में रैगिंग करे का आरोप में शुक का दिने पांच गो छात्रन का खिलाफ आपराधिक मामला दर्ज कइल गइल बा. एह लोग का रैगिंग से एगो लड़िका डिप्रेशन के शिकार हो गइल बा.\nतीस्ता नदी जल विवाद सलटावे खातिर भारत आ बांग्लादेश का बीच तीस्ता में जल उपलब्धता पर दुनु देश का बीच आंकड़ा लिहल दिहल जाई.\nदिल्ली उच्च न्यायालय साल 2009 में देखावल गइल रियलिटी शो ‘सच का सामना’ के दू गो विवादित कड़ियन खातिर स्टार प्लस चैनल के सूचना अउर प्रसारण मंत्रालय का ओर से जारी कारण बताओ नोटिस के बरकरार रखलसि.\nतेलंगाना राज्य खातिर चलत हड़ताल अठरहवों दिने जारी रहल. कांग्रेस आ सरकार अब हरकत में आईल लागत बिया.केंद्रीय गृह मंत्री पी. चिदम्बरम जल्दिये सर्वदलीय बईठका बोलावे के संकेत दिहले बाड़न.\nभाजपा राष्ट्रीय कार्यकारिणी का बईठका में गुजरात के मुख्यमंत्री नरेन्द्र मोदी, कर्नाटक के मुख्यमंत्री रहल येदियुरप्पा आ उत्तराखंड के मुख्यमंत्री रहल निशंक शामिल ना भइले. एह बाति से भाजपा में अंतर्कलह के चरचा जोर पकड़त देख भाजपा सफाई दिहलसि कि मोदी नवरात का उपास का चलते ना अइलन त येदियुरप्पा अपना दिवंगत पत्नी के पूजा का चलते. निशंक का बारे में कुछ ना कहल गइल. बतावल जात बा कि नरेन्द्र मोदी एहसे नाराज बाड़न कि संजयजोशी के काहे बोलावल गइल बा आ आडवाणी के रथयात्रा नीतीश कुमार काहे शुरू करावत बाड़न. एह सब का बीच कुछ लोग मोदी के प्रधानमंत्री पद के सबले बढ़िया दावेदार बतावल त भाजपा उपाध्यक्ष विनय कटियार के कहना रहल कि नरेंद्र मोदी अपना राज्य पर ध्यान देसु.\nदिल्ली उच्च न्यायालय चुनाव आयोग के अनुमति दे दिहलसि कि ऊ महाराष्ट्र के मुख्यमंत्री रहल अशोक चव्हाण आ झारखण्ड के मुख्यमंत्री रहल मधु कोड़ा के गलत बयानी के जाँच कर सकेले. ई लोग चुनाव आयोग के अधिकार के चुनौती दिहले रहुवे.\nमध्यप्रदेश का शिवपुरी जिला में कांग्रेसी महिला मंच के प्रदर्शन पर काबू पावे खातिर पुलिस के लाठीचार्ज करे के पड़ल. कांग्रेस आरोप लगवले बिया कि मेहरारूवन का साथ अभद्रता से पेश आइल पुलिस.\nसर्वोच्च न्यायालय बियफे का दिने दिल्ली पुलिस के निर्देश दिहलसि कि बाबा रामदेव के समर्थक राजबाला के पोस्टमार्टम रिपोर्ट उनुका परिवार वालन के दिहल जाव.\nदिल्ली-मुम्बई बम विस्फोटों में अबही ले केहू पर संदेह नइखे कइल जात ना ही केहू के आरोपी बनावल गइल बा. ई बाति देश के काबिल गृहमंत्री चिदम्बरम काल्हु बतवले.\nभाजपा निहोरा करे त आडवाणी के रथ यात्रा के सुरक्षा देबे पर विचार करीहें गृहमंत्री चिदम्बरम.\nगुजरात के निलंबित पुलिस अधिकारी संजीव भट्ट के काल्हु एगो पुलिस वाला के धमकावे का आरोप में गिरफ्तार कर लिहल गइल.\nस्थानिय पुलिस अधिकारी पर आरोप लगावे वाला आदमी के पूछताछ खातिर बोला के हिरासत में मार डाले के आरोप लगावल गइल बा जवना के न्यायायिक जाँच के आदेश जम्मू काश्मीर सरकार दे दिहलसि.\nलोक सभा स्पीकर वोट खातिर नोट मामिला में भाजपा सांसद अशोक अर्गल पर मामिला दर्ज करे के अनुमति दे दिहले बाड़ी.\nकर्नाटक के मंत्री रहल आ अवैध खनन का आरोप में गिरफ्तार जनार्दन रेड्डी के जमानत याचिका फेर खारिज हो गइल.\nमध्य प्रदेश के टीकमगढ़ जिला में शुक का दिने दिवाली खातिर राखल विस्फोटक आतिशबाजी के भंडार में आग लगला से भइल विस्फोट में सात लोग के मौत हो गइल बा आ चार जने घवाहिल बाड़े.\nमाकपा चिदम्बरम के इस्तीफा के माँग कइले बिया.\nभारत काल्हु सतह से सतह पर मार करे वाली आ परमाणु हथियार ले जाये में सक्षम अग्नि-2 मिसाइल के ओडिशा में एगो सैन्य ठिकाना से सफल परीक्षण कइलसि. ई मिसाईल 2,000 किलोमीटर ले निशाना मार सकेले.\nमैगसेसे विजेता नीलिमा मिश्रा के अमेरिका के वीजा ना मिल पावल. एकर कवनो कारणो नइखे बतावल गइल.\nअगिला हफ्ता रूस जइहें रक्षा मंत्री ए के एंटनी.\nमप्र के जूनियर डॉक्टर बुध से हडताल पर बाड़न. ई लोग एगो पुरुष नर्स आ डाक्टर के मारपीट का मामिला में डाक्टर के गिरफ्तारी के विरोध करत बा.\nबलात्कार पीड़ितन के नाम लिहला खातिर जम्मू काश्मीर के मुख्य मंत्री उमर उमर माफी मँगले. कहले आइन्दा अइसन गलती ना होखी.\nभारत के परमाणु दायित्व कानून पर चिंता जाहिर करत अमेरिका कहले बा कि भारत अंतर्राष्ट्रीय परमाणु ऊर्जा एजेंसी से बतिया के ई सुनिश्चित करे कि ओकर कानून पूरक मुआवजे से सम्बद्ध समझौता का हिसाब से बा कि ना.\nशनिचर का दिन से हावड़ा आ धनबाद का बीच सुपरफास्ट दुमंजिला ट्रेन के परिचालन शुरु हो जाई.\nरूस बियफे का दिने अपना अंतरमहाद्वीपीय बैलिस्टिक मिसाइल के सफल परीक्षण कइलसि.\nलीबिया के सत्ता से बेदखल मुअम्मार गद्दाफी के प्रवक्ता इब्राहिम के पकड़ लिहल गइल जब ऊ मेहरारूवन के कपड़ा पहिरले देश से भागत रहले.\nपाकिस्तान में 48 गो भारतीय मछुआरन के ओकरा जलसीमा में घुसे के आरोप में गिरफ्तार कर लिहल गइल बा.\nअमेरिका एगो ईरानी पादरी के मृत्युदंड के निंदा कइले बा. पादरी के एह खातिर मृत्युदण्ड दिहल गइल बा कि ऊ मुसलमान बने के तईयार ना भइल.\nअमेरिका चेतवले बा कि ऊ आतंकवादी संगठनन का खिलाफ कार्रवाई कर सकेला जइसे लादेन का खिलाफ कइल गइल रहे.\nपाकिस्तान में अमेरिकी ड्रोन हमला से कम से कम तीन गो आतंकियन के मौत हो गइल.\nअफगानिस्तान के पुनर्निर्माण खातिर भारत अपना के प्रतिबद्ध बतवले बा.\nफिलीपींस में आइल विनाशकारी तूफान में मरे वालन के गिनिती बढ़ के 43 हो गइल बा. 30 लोग अबहियो लापता बाड़े.\nदिल्ली में सीएनजी के दाम में 2.30 रुपिया के बढ़ोतरी कर दिहल गइल बा.\nह्युंडई के नयका मॉडल इओन के बुकिंग पहली अक्टूबर से शुरू हो जाई.\nसरकारी कंपनी एनटीपीसी 3133 करोड़ रुपिया के लाभांश के भुगतान कइलसि.\nशुक का दिने बिकवाली का दबाव से सेंसेक्स 244 अंक गिरल.\nसंसद के अगिला सत्र में खनन विधेयक पेश कइल जाई.\nसर्वोच्च न्यायालय पहिले से तइयार 1000 टन इंडोसल्फान के निर्यात के अनुमति दे दिहलसि.\nरिलायंस कैपिटल अपना जीवन बीमा शाखा के हिस्सेदारी जापानी कम्पनी निप्पन लाइफ के बेचे के प्रक्रिया जल्दिये पूरा कर ली.\nपद्मश्री पुरस्कार पा चुकल मशहूर नृत्यांगना-गायिका-अभिनेत्री रीता गांगुली का दिल्ली स्थित घर में सोमार का दिने चोरी हो गइल जवना में चोर स्वर्गीय इंदिरा गांधी से मिलल स्मृति चिह्न् समेत अनेके यादगार चीज उठा ले गइले.\nपश्चिम बंगाल के मुख्यमंत्री ममता बनर्जी 20 साल बाद सिनेमाघर जाके कवनो फिलिम देखली. काल्हु ऊ बांग्ला फिल्म ‘मोनेर मानुष’ देखे सिनेमाघर गइली.\nपश्चिम बंगाल सरकार बहुते पुरान टैक्नीशियंस स्टूडियो के आधुनिकीकरण आ मरम्मत खातिर 18 करोड़ रुपिया के परियोजना शुरू कइलसि. प्रख्यात फिल्मकार सत्यजीत रे के फिल्म ‘पाथेर पांचाली’ के कुछ दृश्य एही स्टूडियो में फिल्मावल गइल रहे.\nफिल्मकार रूमा जाफरी के राजनीतिक व्यंग्य वाली फिल्म ‘गली गली में शोर है’ के शूटिंग पिछला हफ्ता भोपाल में टार दिहल गइल काहे कि मुख्य अभिनेता अक्षय खन्ना के पीठ में चोट लाग गइल रहे.\nबॉलीवुड अभिनेता कुणाल कपूर सिक्किम भूकम्प पीड़ितन के मदद खातिर कोष इकट्ठा करे के फुटबॉल खिलाड़ी बाईचुंग भूटिया के प्रयास में शमिल हो गइल बाड़े.\nअंतर्राष्ट्रीय हॉकी महासंघ भारत के लंदन ओलम्पिक में हिस्सा लेबे पर रोक लगावे के आमकी दिहले बा. एकरा के ध्यान में राखत भारतीय ओलम्पिक संघ देश में अपने में लड़त हॉकी के दुनु संगठन, हॉकी इंडिया आ भारतीय हॉकी महासंघ, के बइठक मंगल के बोलवले बा,\nचैंम्पियंस लीग : बारिश की वजह से नहीं शुरू हुई कोबराज की पारी\nपैन पैसिफिक ओपन का खिताबी मुकाबला में रूसी टेनिस खिलाड़ी वेरा ज्वोनारेवा आ पोलैंड के एगनेस्का रडवांस्का का बीच मैच होई.\nराष्ट्रमंडल खेल में स्वर्ण पदक विजेता भारत के मनोज कुमार अजरबैजान के बाकू में चलत विश्व मुक्केबाजी चैम्पियनशिप के दुसरका दौर में चहुँप गइल बाड़े.\nभारतीय टेनिस स्टार सानिया मिर्जा आ उनुकर पाकिस्तानी शौहर क्रिकेट खिलाड़ी शोएब मलिक बियफे का दिने पाकिस्तानी राष्ट्रपति जरदारी से भेंट कर के बाढ़ पीड़ितन खातिर प्रदर्शनी मैच खेलके धन जुटावे के भरोसा दिहले.


संजय पाण्डे के नया लुक – Anjoria\nभोजपुरी सिनेमा के मशहूर खलनायक संजय पाण्डेय फिल्म “बुलन्दी” खातिर एगो नया बाना धइले बाड़ें जवना के देख के सभे चउँक जाई. ई बाना संजय पाण्डे के एगो पकिया भोजपुरी लुक दिहले बा. फिल्म के निर्देशक अशोक त्रिपाठी अत्री जब संजय पाण्डे के उनकर लुक देखवले रहले त पहिला बेर त खुद संजयो चउँक गइल रहलन. कहलें कि “बुलन्दी” में उनकर किरदार एकदम से हार्डकोर निगेटिव बा आ ई फिल्म कमाल के होखे जा रहल बा. संजय पाण्डे अबले जतना फिलिमन में खलनायक के रोल कइले बाड़न सगरी सुपर डुपर हिट रहल बाड़ी सँ. “बुलन्दी” के निर्माण एगो कार्पोरेट कंपनी करत बिया आ ओकर गंभीरता के अन्दाजा एहसे लगावल जा सकेला कि संजय पाण्डे के किरदार के विग बनावे में २६ दिन लागल तब जा के ऊ विग बनल. फिल्म में विजय लाल यादव आ दीपक दूबे बतौर नायक काम कर रहल बाड़े. संजय पान्डे के नाय लुक पर सभे उनुका के बधाई दे रहल बा.


लोकमन आ लोकरंग के चतुर चितेरा भिखारी ठाकुर – भोजपुरी साहित्य सरिता\nलोकमन आ लोकरंग के चतुर चितेरा भिखारी ठाकुर आजुओ भोजपुरी के सबसे चर्चित व्यक्ति बाड़न. केहू उनके समय-संदर्भ के सर्वाधिक चर्चित नाटककार का रूप में, भोजपुरी के ‘शेक्सपियर’ मानल त केहू भोजपुरी भाषा-साहित्य के प्रचार-प्रसार खातिर ‘भारतेन्दु’ का नाँव से नवाजल. पुरबी राग के जनक महेन्दर मिसिर का बाद, बलुक उनहूँ ले ढेर भिखारी ठाकुर क नाँव चर्चा में रहल. साहित्य अकादमी उनके भारतीय साहित्य निर्माता का वर्ग में रेघरियावत “भिखारी ठाकुर” नाँव क ‘मोनोग्राफ’ प्रकाशित कइलस. भिखारी आखिरकार ई सिद्ध कइये दिहलन कि लोकप्रियता कवनो रचनाकार कलाकार के महान आ अमर बना देले.\nभिखारी का दिसाईं लोकरुचि जानिये के फिलिम बनल, कलाकार आ गायक चमकलें सs आ कतने लोग उनकर नाटक खेलि के रंगकर्मी कहाये लागल. उनका नाँव पर लोगन के पी-एचडी मिलल. कतने लोग जानकार, विद्वान कहाता. इहे ना, उनका के केन्द्र में रख के लिखाइल उपन्यासो वइसहीं चर्चित भइल. ई सर्वकालिकता निराद्रित आ उपेक्षा के शिकार भोजपुरी का भिखारी के अक्षर कीरति के प्रमाण आ निशानी बा.\nगँवई जनमानस के कतने सोच-सरोकार, असंगति-विसंगति, कुन्ठा, अंधविश्वास, खुदगर्जी आ शोषन के भिखारी ठाकुर अपना मौलिक अन्दाज में, अपना नाटकन में चित्रित कइलन. गँवई-समाज में, जवानी आ सेक्स का मानसिकता के रूप-विरूप-विद्रूप के उजागर कइलन, अशिक्षा, अज्ञान आ जड़ता के देखवलन. बाल-विवाह, बेमेल-विवाह, परिवार आ समाजिक संबंधन का विकृति पर अँगुरी धरत सबके सावधान कइलन. समाजिक चेतना जगावे खातिर खेल-तमाशा, नाच-नाटक, गावल-बजावल कूल्हि कइलन. मनोरंजन का बहाने ऊ समाज का ओह तोपल-ढाँपल साँच के देखावे के उतजोग कइलन, जवन कवनो सूत्रधार, नाटककार आ लिखनिहार करेला.\nएगो जमाना रहे कि पटना, आरा, छपरा, बलिया में उनका नाच के तूती बोलत रहे; उनका मौलिक विदेसिया शैली के कवनो जबाब ना रहे. उनकर मौलिक, अनूठा भोजपुरिया अन्दाज दूर दूर ले आपन धमक आ खनक पैदा कइलस.\nभिखारी ठाकुर समय-सन्दर्भ के लोक जीवन, समाज आ परिवेश के ऐना देखावे वाला कतने नाटक (विदेसिया,भाई विरोध, बेटी वियोग, कलियुग प्रेम, राधेश्याम बहार, गंगास्नान, बिधवा विलाप, पुत्र वध, गबरघिचोर आ ननद भउजाई) लिख के खेललन.\nआशु कबिताई में माहिर भिखारी के भक्ति भजन आ आस्था से जुड़ल ‘राम विवाह, कृष्ण लीला, जसोदा सखी संवाद, भिखारी हरिकीर्तन, राम नाम माला, आरती, आ निरगुन बहुत लोकप्रिय भइल.\nपूस महीना, शुक्ल पंचमी संवत् 1944 यानी 18 दिसंबर 1887 के कुतुबपुर, जिला सारण में जनमल भिखारी नाँवे मातर के पढ़ल लिखल रहले. ईहो कहल जाला कि उनकर मूल जनम स्थान आरा (भोजपुर) रहे,जवन गंगा सरजू का बाढ़ आ कटान में बहि दहि के सारन जिला का सीमा मे आ गइल. साधारन, साधन विहीन, गरीब नाऊ परिवार में जनमल भिखारी अपना समय के सामन्ती समाज के थोथा अहंकार आ मानसिकता के निकहा देखले समझले रहलन. बाढ़ सूखा, दैवी आफत, गरीबी आदि के बदहाली आ भुखमरियो देखले रहलन. कमाए खाए खातिर आपन घर परिवार छोड़ के परदेश जाए के मजबूरी से उपजल किसिम किसिम के विसंगतियन के देखले आ अनुभव कइले रहलन. लोक से अरजल एही अनुभव, ज्ञान आ बोध के ऊ अपना विलक्षण प्रतिभा, कल्पना शक्ति आ विचार से संपन्न कइके अनोखा अंदाज में फेरू “लोक” के लौटवलन. भोजपुरी का एह कीर्तिपुरुष सपूत के नमन.\nमार देहला रजऊ


(बुध, 26 अक्टूबर)\nपूरा देश में दीवाली के धूम मचल बा. हर जगहा सुरक्षा कड़ा कर दिहल गइल बा.\nछत्तीसगढ़ सरकार भारतीय महिला हॉकी टीम के कप्तान सबा अंजुम के राज्य के सबले बड़का खेल सम्माबन गुंडाधुर खेल सम्मान से नवाजे के घोषणा कइले बिया.\nप्रतिबंधित संगठन उल्फा आ केंद्र सरकार का बीच मंगल का दिने नई दिल्ली में शांति वार्ता के एगो महत्वपूर्ण दौर शुरू भइल जवना में उल्फ के संवैधानिक संशोधन समेत बाकी माँगन पर चरचा कइल गइल.\nओडिशा के संबलपुर जिला में मानवता आ विकास विरोधी नक्सली मंगल का दिने एगो निर्माण कम्पनी के शिविर पर हमला कर दिहले आ 10 गो वाहन जरा दिहले.\nहवाई टिकट विवाद पर टीम अन्ना के सदस्य किरण बेदी के ट्रैवेल एजेंट अनिल बल उनुका ट्रस्ट से नाता तूड़ लिहले. अनिल के कहना बा कि गलत यात्रा बिल से उनुका प्रतिष्टा पर आँच आइल बा.\nजम्मू कश्मीर के कुछ इलाकन से सशस्त्र बल विशेष शक्तियां अधिनियम हटावे का मामिला में केन्द्रीय मंत्रीमण्डल में मतभेद तब खुल के सामने आ गइल जब सलमान खुर्शीद कहलन कि एह मसला पर पी. चिदम्बरम आ ए.के. एंटनी के सहमत होखल जरूरी बा. गृह मंत्रालय आ रक्षा मंत्रालय एह कदम के विरोध में बतावल जात बा.\nअरविंद केजरीवाल मंगल का दिने सरकार के चेतवले कि अगर टीम अन्ना के ‘निशाना बनावल जारी राखल गइल’ त एगो बड़हन आन्दोलन शुरु कर दिहल जाई. टीम अन्ना के कहना बा कि सरकार बेकार अछरंग ना लगा के लोकपाल विधेयक ले आवे आ जे दोषी बा ओकरा के सजा दिआवे.\nकर्नाटक के मेडारा समुदाय के अनुसूचित जनजाति के दर्जा देबे के प्रस्ताव के केन्द्रीय मंत्रिमण्डल मंगल का दिने सकार लिहलसि.\nभारत से एह साल 101,072 हज यात्री सऊदी अरब पहुंचले जवना में से 46 लोग के मौत हो गइल.\nपरमाणु ऊर्जा विभाग के कहना बा कि आंध्र प्रदेश में यूरेनियम पेरोक्साइड से लदाइल ट्रक के दुर्घटना से कवनो रेडियोधर्मी पदार्थ के रिसाव नइखे भइल.\nभाजपा नेता आ लोकसभा में विपक्ष के नेता सुषमा स्वराज मंगल का दिने तिहाड़ जेल जा के वोट खातिर नोट मामिला में बंद भाजपा के दू गो सांसद रहल नेता लोग से आ सुधीन्द्र कुलकर्णी से भेंट कइली.\nप्रधानमंत्री अतना व्यस्त बाड़न कि राष्ट्रमंडल बैठक में शामिल होखे के समय नइखे उनुका लगे. एह से एह बैठक में शामिल होखे खातिर उप राष्ट्रपति हामिद अंसारी के भेजल जात बा.\nआंध्र प्रदेश में डेंगू से3आदमी के मौत के खबर आइल बा. आंध्र सरकार के दावा रहे कि डेंगू पर काबू मिल गइल बा.\nओडिशा के मुख्यमंत्री नवीन पटनायक केंद्र सरकार से युगांडा में पिछला जून महीना से फंसल अपना राज्य के 11 गो मजदूरन के सही सलामत वापसी तय करावे के गोहार लगवले बाड़न.\nकेंद्र सरकार मंगल का दिने मजीठिया वेतन बोर्ड के सिफारिश मान के पत्रकारन आ समाचार पत्रन आ एजेंसियन के कर्मचारियन के दीवाली के तोहफा दे दिहलसि.\nकेंद्रीय मंत्री सलमान खुर्शीद अन्ना हजारे के आरोप पर चेतवले कि सरकार आ सिविल सोसाइटी का बीच दुराव बढ़ला से समस्या अउरी बिगड़ी.\nमहबूबा मुफ्ती के फेर से पीडीपी अध्यक्ष चुनाइल तय बा.\nश्रीनगर में दू गो विस्फोट से सीआरपीएफ के3गो जवान घवाहिल भइल बाड़े.\nतुर्की भूकंप में मरेवालन के गिनिटी 459 ले चहुँपल.\nलीबिया से अक्टूबर ले स्पेन आपन सेना हटा ली.\nपाकिस्तान में पंजाब के गवर्नर सलमान तासीर के हत्यारा के मौत के सजा सुनावे वाला न्यायाधीश परवेज अली शाह धार्मिक चरमपंथियन से मिलत धमकी से आजिज आ के सऊदी अरब चल गइल बाड़े.\nअमेरिका के महावाणिज्य दूत डीन आर. थॉम्पसन मंगल का दिने अगरतला में कहलन कि अमेरिका भारत से अपना संबंध का कीमत पर चीन भा कवनो दोसरा देश से रिश्ता बेहतर बनावल ना चाही.\nपाकिस्तान अधिकृत कश्मीर के उच्च न्यायालय के मुख्य न्यायाधीश गुलाम मुस्तफा मुगल पर गोलीबारी करके कुछ बंदूकधारी उनुका के घवाहिल कर दिहले.\nऑस्ट्रेलिया के आव्रजन अधिकारी पिछला एक साल में 15,066 विदेशी छात्रन के वीजा रद्द कर दिहले. एह से भारतीय छात्रन पर बुरा असर पड़ल बा.\nनिर्वासन में पैदा भइल आ पलाइल-पसाइल तिब्बती बुध का दिने चीन से खरीद के मँगावल अपना देश के माटी पर समारोह में डेग धरीहें. एह माटी के एगो खेल के मैदान में फइलावल गइल बा.\nचीन में सितम्बर माह के आखिर ले 3जी मोबाइल फोन के उपभोक्तन के गिनिती 10.2 करोड़ हो गइल बा.\nएलजी इलेक्ट्रोनिक्स के तिसरा तिमाही में नुकसान भइल बा.\nकेंद्रीय मंत्रिमंडल अंतराष्ट्रीय मुद्राकोष में भारत के कोटा बढ़ावे के मंजूरी दे दिहलसि. एकरा साथही सगरी ब्रिक देश अब आईएमएफ के दस गो बड़का हिस्सेदारन में शामिल हो गइल बाड़े.\nब्राजील ओद्यौगिक देशन से अपना आर्थिक संकट से जल्दी निपटे के गोहार लगवले बा.\nअंतर्राष्ट्रीय आर्थिक अनिश्चितता, महंगाई आ विदेशी मांग घटला का बावजूद चीन के औद्योगिक मूल्य-वर्धित उत्पादन एह साल आ अगिलो साल 11 फीसदी के दर से बढ़े के उमेद लगावल जात बा.\nयूरोपीय संघ भारत के ‘दार्जीलिंग चाय’ नाम के संरक्षित भौगोलिक पहचान वाला उत्पादन का सूची में दर्ज कर लिहले बा जवना के मकसद एह नाम ले दुरुपयोग रोकल बा.\nकेन्या आ श्रीलंका से जबरदस्त प्रतिस्पर्धा के सामना करत भारतीय चाय उत्पादक अब पाकिस्तान के बेसी चाय निर्यात कर सकीहें जब पाकिस्तान भारत के तरजीही राष्ट्र (एमएफएन) के दर्जा दे दी.\nकोयला के कमी से जूझत देश के विद्युत संयंत्रन में कोयले के आपूर्ति आ भंडारण के सुचारू बनावे खातिर एह हफ्ता कोयला मंत्रालय 147 रैक कोयला एह संयंत्रन के भेजलसि.\nएनटीपीसी के तिमाही शुद्ध लाभ में 15 फीसदी के बढ़ोतरी भइल बा.\nपच्चीस लाख रुपिया के घर पर पन्द्रह लाख रुपिया तक के कर्ज लेबे वालन के ब्याज में एक फीसदी के राहत केन्द्र सरकार का तरफ से दिहल जाई.\nरिजर्व बैंक के ब्याज बढ़वला के फैसला का बावजूद मंगल का दिने शेयर बाजार में तेजी रहल आ सेंसेक्स 316 अंक ऊपर चढ़ के बंद भइल.\nभारतीय रिजर्व बैंक बचत खाता पर दिहल जाये वाला ब्याज दर पर से नियंत्रण हटा लिहलसि. एह फैसला से बैंकन का बीच अधिका ब्याज दर देबे के दौर शुरु हो सकेला.\nबॉलीवुड अभिनेता शाहरूख खान के लेडी गागा का साथे काम करे के सपना जल्दिये पूरा होखे वाला बा. पॉप गायिका के होखेवाली भारत यात्रा का दौरान ऊ उनुका साथे एगो खास बातचीत फिल्मावे वाला बाड़न.\nअभिनेता रणबीर कपूर आ गायक मोहित चौहान एह हफ्ता कलर्स चैनल पर प्रसारित होखे वाला रिएलिटी शो बिग बॉस-5 में खास मेहमान बन सकेले.\nदीवाली का दिने ‘रा.वन’ के रिलीज कइल जा रहल बा. दुनिया भर का 3,500 सिनेमाघर में एकरा के एक साथ रिलीज कइल जात बा. बतावल जात बा कि ई फिल्म अब तकले के सबले महँग फिल्म हवे. फिल्म के सफलता से शाहरुख खान के लोकप्रियता में अउरी इजाफा हो जाई.\nअभिनेत्री सोनाक्षी सिन्हा आ अभिनेता रणवीर सिंह के नईकी फिल्म गैर परम्परागत प्रेम कहानी पर आधारित होखी जवना के निर्देशन ‘उड़ान’ फेम के विक्रमादित्य मोटवानी करीहें.\nमहान क्रिकेटर बॉब सिम्पसन आ रिचर्ड हेडली के बुध का रात सिडनी क्रिकेट मैदान पर होखे जा रहल सालाना ब्रेडमैन फाउंडेशन गाला डिनर में सम्मानित कइल जाई.\nएकदिना रैंकिंग में तीसरा स्थान पर आइल भारतीय टीम. पहिले ई पाँचवा जगहा पर चल गइल रहे.\nदुबई अंतर्राष्ट्रीय क्रिकेट स्टेडियम में पाकिस्तान का साथे होखत दूसरका टेस्ट मैच में टॉस जीतके बल्लेबाजी करे उतरल श्रीलंकाई टीम अपना पहिला पारी में 73 रन लेबे में पांच गो विकेट गंवा दिहले.\nपाँच गो एकदिना के शृंखला पाँच शून्य से जीतला का बादो कप्तान महेन्द्र सिंह धोनी के कहना बा कि तेज गेंदबाजी में सुधार के जरूरत बा. मंगल का दिने कोलकाता के इडेन गार्डेन में भइल पाँचवा एकदिना में भारत इंगलैण्ड के पंचानबे रन से हरा के पूरा शृंखला जीत लिहलसि.\nभारत के फार्मूला वन चालक करुण चंडोक के अफसोस बा कि 28 से 30 अक्टूबर तक होखे जा रहल इंडियन ग्रां पी में टीम लोटस के मुख्य चालक ना होखला के उनुका अफसोस बा कि देशे में होखत रेस के ऊ बाहर से देखीहें.\nइंग्लैंड क्रिकेट टीम के दिग्गज बल्लेबाज केविन पीटरसन के बँवारा अंगूठा टूटला का चलते ऊ एकदिना में ना खेल पवलें.\nदू दिन बरखा का चलते खेल ना हो सकला से बांगला देश आ वेस्ट इंडीज का बीचे भइल चटगांव टेस्ट बेनतीजा रहल.


आनंद बिहारी आ मनोज तिवारी दू दिल एक जान – Anjoria\nआनंद बिहारी आ मनोज तिवारी दू दिल एक जान\nनवम्बर 24, 2013 आनंद बिहारी\nभोजपुरी सितारन के क्रिकेट क्लब भोजपुरिया दबंग से भोजपुरी फिलिम जगत में धमाका करे वाला आनंद बिहारी यादव के सपना रहल कि बिहारी धरतीपुत्रन के मैदान में खेलत देखसु. एह योजना का बारे में मनोज तिवारी के बतवले त मनोज बिना कुछ लिहले एहमें शामिल हो गइले.\nअब आनंद बिहारी यादव फिलिम बनावे का कामो में लाग गइल बाड़ें आ दू गो फिलिम बनावे के एलान कइले बाड़न.\nपहिला फिलिम ‘धारा 144’ के गाना के रिकार्डिंग शुरू हो गइल बा. दोसरकी फिलिम के नाम अबही नइखे धराइल.\nफिलिम बनावे में लागत आनंद बिहारी यादव के कहना बा कि उ रुपिया कमाए ला फिलिम नइखन बनावे जात. उनकर मनसा बा कि भोजपुरी फिलिमन में भोजपुरी माटी के सुगंध आ भोजपुरिया परिवेश रचे बसे. अबही हाल ई वा कि अधिकतर भोजपुरी फिलिमन में भोजपुरिया संस्कृति संस्कार ना लउके. कहानी, गीत-संगीत, परिवेश सब कुछ हिन्दी फिलमन जइसन होला. एहसे आनंद बिहारी यादव चाहत बाड़न कि भोजपुरी फिलिम अपना भाषा आ संस्कृति के धरोहर बन सकऽ सँ.\nआनंद बिहारी के मन इहो बा कि भोजपुरी फिलिमन के बढ़ावे आ पसारे ला ‘भोजपुरी अवार्ड’ समारोह करावल जाव. बाकिर का अइसन भोजपुरी फिलिम बनत बाड़ी सँ जवना के अवार्ड दीहल जा सके? का हमनी के कलाकार भा तकनीशियन अइसन करत बाड़े कि ओह लोग के नाम अवार्ड देबे ला विचारल जा सके?\nबाकिर आनंद बिहारी हारल नइखन. कहतारे कि अबही पूरा तालाब गंदा नइखे भइल. भोजपुरी सिनेमा में कर्मठ, योग्य आ कुशल लोगो मौजूद बा. सशक्त आ बढ़िया अभिनय करे वाला कलाकारो बाड़े, गुणवान तकनीशियनो बाड़े. जरूरत बा एह लोग के सामने ले आवे के. आ अइसने लोग ला आनंद बिहारी यादव ‘अवार्ड समारोह’ करे जात बाड़े.\nभिखारी ठाकुर के भोजपुरी के भगवान बतावत उनकर मूर्ति लगावे के माँग\nभोजपुरी सिनेमा के नइकी सनसनी – अंकिता दूबे


सगरी खबर भोजपुरी में (मंगल, 30 जून 2015) – टटका खबर\nयूपी पुलिस अउर कुछ कर सके भा ना बाकिर भईंस, मुर्गी, आ अब कुकुर खोजे में ओकरा महारत हासिल होखत जात बा. आजम खान आ एगो भाजपा विधायक के भईंसन के ‘खोज’ लिहला का बाद ओकरा मुर्गी खोजे के काम मिलल रहुवे आ अब ओकरा जिम्मे कानपुर के एगो आदमी के भुलाइल कुकुर खोजे के काम मिलल बा. अब अतना व्यस्तता में कुछ हत्या आ बलात्कार जइसन छोट मोट अपराध के अनदेखी हो जाव त पुलिस के का दोष?\nसमाजवादी पार्टी के प्रदेश अध्यक्ष आ यूपी के मुख्यमंत्री अखिलेश यादव राज्य के कानून व्यवस्था के हालत सुधारे खातिर अपना पार्टी के नेता लोग से निहोरा कइले बाड़न कि थाना के राजनीति कइल छोड़ दे लोग. एह काम से राज्य के कानून व्यवस्था आ सपा के छवि दुनू बिगड़त बा.\nबिहार के मुख्यमंत्री नीतीश कुमार काल्हु कहलन कि नालंदा जिला के एगो स्कूल संचालक के हत्या करे वाला लोगन के बकसल ना जाई आ ओह लोग के सजा दिआवे में कवनो कोर-कसर बाकी ना राखल जाई. बतावल जात बा कि दुनू बचवन के पोस्टमार्टम रिपोर्ट में ओकनी के मौत के कारण पानी में डूबल बतावल गइल बा जबकि भीड़ पिटाई से मौत होखे के अफवाह फैला के स्कूल संचालक के पीट पीट के मुआ दिहलसि आ पुलिस तमाशा देखत आ मीडिया फोटो खींचत रह गइल. बाद में ओह थाना के प्रभारी के निलंबित क दीहल गइल बा.\nम्यांमार का सीमा पर भारत के 18 गो सैनिक के मारे वाला हमला के साजिश के आरोपी आ नेशनल सोशलिस्‍ट काउंसिल ऑफ नगालैण्‍ड (खापलांग गुट) के एगो बड़का आतंकवादी आ ओकर क्षेत्रीय कमांडर खुमलो अबी अनल के मणिपुर का चंदेल जिला में गिरफ्तार कर लीहल गइल बा.\nक्रिकेट के प्रीमियर लीग के कमिश्‍नर रहल ललित मोदी के कहना बा कि ई मनी लांड्रिग कबो नइखन कइले आ प्रवर्तन निदेशालय का लगे अइसन कवनो सुबूतो नइखे. प्रवर्तन निदेशालय के चुनौती देत ललित के कहना बा कि ओकरा लगे कवनो सुबूत होखे त देखावे. कहलन कि जब उनका खिलाफ कवनो अदालत में कवनो मुकदमा नइखे त उनुका के भगोड़ा कइसे कहल जात बा.\nभारत सरकार के वित्‍त सचिव राजीव महर्षि काल्हु सोमार का दिने कहलन कि ग्रीस के करजा विवाद के कवनो सीधा असर भारत पर नइखे पड़ेवाला. अलग बात बा कि एह चलते अगर यूरोजोन में ब्याज बढ़ावल जात बा त कुछ विदेशी निवेश ओह राहे जा सकेला. एहसे भारत खातिर चिन्ता फिकिर करे के कवनो बात नइखे. एह बीच ग्रीस सरकार अपना किहां के बैंकन के बंद करा दिहले बिया आ लोग एटीएम से एक दिन में 65 डालर से अधिका ना निकाल पाई अइसन आदेश जारी क दिहले बिया. ग्रीस सकट का चलते सोमार का दिने एशिया के शेयर बाजार में गिरावट दर्ज भइल. हालांकि एक समय बहुते गिर चुकल भारत के शेयर बाजार बाद में कुछ सम्हर गइल आ सेंसेक्स 167 अंक के गिरावट का साथ आ निफ्टी 63 अंक के गिरावट का साथ बंद भइल.\nभारतीय क्रिकेट कंट्रोल बोर्ड सोमार का दिने ज़िम्बाब्वे दौरा पर जाए वाला भारतीय टीम के घोषणा क दिहलसि. एहमें अजिंक्‍य रहाणे के भारतीय टीम के कप्‍तान बनावल गइल बा आ हरभजन सिंह के वापसी भइल बा.\nभारत के ज्वाला गुट्टा अउर अश्वनी पोनप्पा के जोड़ी कनाडा में होखत ओपन ग्रां प्री बैडमिंटन टूर्नामेंट के महिला डबल्स खिताब जीत लिहले बिया. एह सीजन में गुट्टा आ पोनप्‍पा के जोड़ी के ई पहिला खिताब ह.\nसोमार का दिने चीन पहिला बेर आपन हथियार भारत के मीडिया के देखवलसि. भारत के आपन देशी युद्धक टैंक ‘अर्जुन’ के सराहत चीनी सेना के एगो अधिकारी कहलसि कि भारत के हालात देखत ई बहुते नीमन बा.\nट्विटर पर हिन्दुस्ताने ना दुनिया भर के लोग अपना बेटी का साथे सेल्फी शेयर करे में लाग गइल बा बाकिर भारत के कुछ दुष्ट मेहरारू भारत के पीएम मोदी का बारे में छिछोरपन देखावत मीडिया के सुर्खी बने का कोशिश में लागल बाड़ी सँ.\nसोमार का दिने चेन्नई मेट्रो रेल के सेवा के शुरुआत हो गइल. पहिला ट्रेन एगो महिला चालक चलवली आ मुख्यमंत्री जे जयललिता एकरा के आनलाईन झंडी देखा के रवाना करवली.\nदेश के अर्धसैनिक बलन के 10 लाख जवानन खातिर होखे वाला नियमित शारीरिक व्यायाम में योग के अनिवार्य बना दीहल गइल बा. अब इन्तजार कइल जाव सेकूलर कुकुरन के भूंकला के. ओकनी के बस चले त देश से हिन्दूवन के नाम काम धाम सगरी खतम करा दीहें. बाकिर संजोग से एह सरकार के सोझा ऊ बेबस हो गइल बाड़न स.\nमोतिहारी अदालत में पेशी का दौरान एगो विचाराधीन कैदी सोमार का दिने अपना साथे आइल सिपाही के आँख में मिर्ची पाउडर झोंक के भाग निकलल. पुलिस अधीक्षक पीके मंडल के कहना बा कि लापरवाही बरते वाला सिपाही का खिलाफ कार्रवाई कइल जाई. भागे वाला अपराधी मेदनी टोला के एगो हत्यारा नयाज खान रहुवे.\nएह साल हज यात्रा पिछला साल का मुकाबले महँग हो गइल बा. एकरा पीछे दुनिया भर में आइल महंगाई के कारण बतावल जात बा. एह साल हज करे वालन के पिछला बरीस का मुकाबले 19 हजार रुपिया अधिका देबे के पड़ी.\nआजु मंगल का दिन से मऊ-इलाहाबाद सिटी का बीच बरास्ते वाराणसी एगो नया डीएमयू ट्रेन के चलल शुरु हो जाई. एकरा के सादार टीसन पर रेल राज्य मंत्री मनोज सिन्हा हरियर झंडी देखा के रवाना करीहें. काल्हु से एकर नियमित चलल शुरु होखी. ई रेलगाड़ी इलाहाबाद सिटी से सबेरे 6:20 बजे रवाना होके दारागंज, झूसी, ज्ञानपुर रोड, माधोसिंह, मंडुआडीह, वाराणसी, औड़िहार होखत दिन के बारह बजे मऊ चहुंपी आ वापसी में मऊ से दुपहरिया 1:15 बजे चलके औड़िहार, वाराणसी, मंडुआडीह, माधोसिंह, ज्ञानपुर रोड, झूसी, दारागंज होखत रात के साढ़े नौ बजे इलाहाबाद सिटी चहुँपल करी. शनिचर का दिने ई रेलगाड़ी ना चली.


नेपाल में संविधान सभा के चुनाव ला वोटिंग चालू – टटका खबर\nनेपाल में संविधान सभा के चुनाव खातिर नेपाल के सवा करोड़ मतदाता आजु अपना वोट के इस्तेमाल करीहें.\nआजु मंगल 19 नवंबर से वोटिंग के शुरूआत हो गइल बा. एह वोटिंग में देश के कुल 122 गो राजनीतिक गोल आपन उम्मीदवार संविधान सभा के 601 गो सीटन ला खड़ा कइले बाड़े. जीतल प्रतिनिधि देश के नया संविधान बनइहें. पिछला बेर भइल चुनाव में केह के साफ बहुमत ना मिलल रहे आ कई गो जोड़ तोड़ वाला गठबन्हन बनली स बाकिर कवनो बहुमत ना जुटा पवली स आ संविधान तइयार करे के काम ना हो सकल.


बिहारो में बने जा रहल बा जनसंख्या नियन्त्रण कानून – टटका खबर\nउत्तर प्रदेश खेल चुनाव देश-दुनिया बिहार राजनीति विधानसभा\nJul 3, 2021 आतंकी, उत्तर प्रदेश, उत्तराखंड, कश्मीर, जनसंख्या नियन्त्रण कानून, टोक्यो ओलंपिक, पंचायत चुनाव, पश्चिम बंगाल, बिहार, महिला तैराक, मानसून सत्र, शेयर बाजार\n(टटका खबर, शनीचर, आषाढ़ अन्हरिया नवमी, 2078 विक्रमी)\nपश्चिम बंगाल विधान सभा चुनाव का बाद होखत पहिलका सत्र के शुरुआत बवाल से भइल. चुनाव बाद हो रहल लगातार हिंसा का विरोध में भाजपा के विधायक जय श्रीराम के नारा लगावत बइठक से बाहर आ गइलें. बाकिर ओहमें भाजपा विधायक का तौर पर मुकुल राय शामिल ना रहलें. जबकि ऊ बइठल रहलें विरोधी पक्ष वाला सीटन पर. उनुका अपना विधायकी जाए के डर बा जवना खातीर भाजपा लगातार स्पीकर पर दबाव बनवले बिया.\nविधानसभा के सत्र का शुरुआत में होखेवाला राज्यपाल के अभिभाषण पूरा ना पढ़लें राज्यपाल जगदीप धनकड़ काहें कि हल्ला होखत रहुवे. कुछ लाइन पढ़ि के ऊ बाहर निकल गइलें. एको लाइन पढ़ दीहला से पूरा अभिभाषण पढ़ लीहल मानल जाला आ वइसहूं राजभवन से संकेत मिल गइल रहुवे कि राज्यपाल पूरा अभिभाषण ना पढ़ीहें.\nसंसद के मानसून सत्र 19 जुलाई से शुरू होखी आ सरकारी कामकाज निपटा के 13 अगस्त के पूरा हो जाई. महँगाई ले के विरोधी दल जम के बवाल कटिहें इहो तय माने के चाहीं. काहें कि विपक्ष कबो ना चाहे कि सरकार के कामकाज सहज भाव से पूरा हो सके.\nउत्तराखंड में मुख्यमंत्री तीरथ सिंह रावत के इस्तीफा का बाद राजनीतिक सरगर्मी तेज हो गइल बा. बिना विधायक रहले मुख्यमंत्री कवनो उपचुनाव के गुंजाइश ना देखत संवैधानिक संकट से बचावे खातीर ई कदम उठवलें. चार महीना पहिलहीं उनुका के मुख्यमंत्री बनावल गइल रहुवे. अब सुने में आवत बा कि भाजपा कवनो विधायके के मुख्यमंत्री बनाई. उत्तराखंड विधानसभा चुनाव अगिला साल जनवरी में होखे वाला बा.\nउत्तर प्रदेश के 53 जिलन में आजु शनीचर का दिने जिला पंचायत अध्यक्ष पद के मतदान होखे वाला बा. आजुवे एकर परिणामो घोषित हो जाई. जान जाईं कि पहिलहीं 21 गो भाजपाई आ एगो सपाई निर्विरोध अध्यक्ष चुना गइल बाड़ें.\nअसम, यूपी जइसने कानून बना के अब बिहारो सरकार जनसंख्या नियंत्रण खातीर बड़हन डेग उठावे जा रहल बिया. अब बिहारो में दू गो से अधिका बच्चा-बच्ची वाला लोग पंचायत के चुनाव ना लड़ पाई. हालांकि अबहीं ई नियम मौजूदा आम पंचायत चुनाव 2021 में लागू ना हो पाई. बाकिर अगर कवनो कारण चुनाव आगे खातीर टार दीहल जात बा तब ई लागू हो जाई. सरकार के कहना बा कि जनसंख्या नियंत्रण खातीर जनता के जागरुक करे ला एहसे बेहतर तरीका नइखे. एह तरह के नयका कानून लागू होखे में साल भर के समय दीहल जाला.\nदक्षिण कश्मीर के पुलवामा जिला में काल्हु शुक का दिने भइल मुठभेड़ में लश्कर-ए-तैयबा के एगो जिला कमांडर समेत पांच गो आतंकियन के जहन्नुम रवाना कर दिहलें. हालांकि एह मुठभेड़ में सुरक्षा बल के एगो जवान शहीद हो गइल. मरे वाला आतंकियन में एगो पाकिस्तानी नागरिको शामिल बा.\nभारतीय महिला तैराक माना पटेल यूनिवर्सिटी कोटा से टोक्यो ओलंपिक में शामिल होखे ला आपन जगहा सुरक्षित क लिहले बाड़ी. भारतीय तैराकी महासंघ एह खबर के पुष्टि कइले बा.\nदुनिया भर के बाजारन से मिलत मिलल-जुलल संकेतन का बादो देश के शेयर बाजार में काल्हु शुक का दिने तेजी देखे के मिलल. पिछला चार दिन से हो रहल गिरावट के बाद आइल एह तेजी के करेक्शनो मानल जा सकेला. कुछ दिन का तेजी का बाद गिरावट भा कुछ दिन के गिरावट का बाद तेजी बाजार के संयत राखे में काम आवेला. एक तरफा बाजार केहू ला ठीक ना होखे. काल्हु सेंसेक्स 52485 अंक पर आ निफ्टी 15722 अंक पर बंद भइल.\nतबादला करे के मौका ना मिलला से परेशान मंत्री के इस्तीफा\nयूपी जिला पंचायत अध्यक्ष चुनाव में सपा के मिलल शानदार सफलता


टटका खबर, सोमार, जेठ अन्हरिया पंचमी, 2078 विक्रमी – टटका खबर\nटटका खबर, सोमार, जेठ अन्हरिया पंचमी, 2078 विक्रमी\nMay 31, 2021 कुशीनगर, कोरोना, जौनपुर, देवरिया, मोदी सरकार के सात बरीस, मौरीकोम, रोहतास. बस्ती, वीरबहादुर सिंह, सारण, सोनभद्र\nदेश में कोरोना का कहर में कमी लउके लागल बा. रोज मिले वाला नया कोरोना के मरीजन के संख्या7मई का दिने4लाख 14 हजार से बेसी रहुवे बाकिर काल्हु ई संख्या घट के 1 लाख 65 हजार 553 पर आ गइल. रोज ठीक होखे वाला मरीतन के संख्या नया मरीजन से अधिका होखला का चलते देण में कोरोना छूताह मरीजन के संख्या घट के काल्हु 21 लाख 14 हजार 508 रह गइल बा. ई गिनिती 10 मई का दिने 37 लाख 45 हजार 237 ले चहुँपल रहुवे. एह तरह बीस दिन में कोरोना मरीजन के संख्या में 16 लाख से अधिका के कमी आइल बा. वइशे दुख के बात बा कि अवले देश में कोरोना से नाहियो त सवा तीन लाख लोग के जान जा चुकल बा.\nअपना सरकार के सात बरीस पूरा होखला का दिने काल्हु प्रधानमंत्री नरेंद्र मोदी कहलन कि एह सात बरीस में देश आ देशवासी बहुते उपलब्धि हासिल कइलें आ बहुते पुरान मामिलन के शांति से सलटावल गइल बा. कश्मीर समस्या के मूल में रहल संवैधानिक धारा 370 के हटावल गइल, श्रीराममन्दिर के मामला सलटा के अब मन्दिर बने के काम शुरु हो गइल बा. आम आदमी ले बैंकिंग सेवा चहुँपला से देश में डिजिटल क्रांति आ गइल बा. देश बड़हन संख्या में आपन सेटालाइट अन्तरिक्ष में भेज रहल बा. कहलन कि ई सब संभव एहसे भइल कि एह सात बरीसन में हमनी का एगो देश का रुप में काम कइनी जा सरकार आ जनता का रुप में ना. एह सात बरीसन में देश का सोझा कुछ संकटो आइल बाकिर ओकरो से हमनी के सहजता से निपटे में सफल रहनी जा. सदी के सबले बड़हन आफत कोरोना से देश मजबूती से लड़ रहल बा. एकरा से बड़हन बड़हन संपन्न आ सक्षम देशो परेशान भइल बाड़ें. बाकिर भारत ओह देशनो से नीमन रहल बा कोरोना से निपटे में.\nछह बार विश्व चैंपियन बन चुकल एमसी मैरीकोम दुबई में होखत 2021 एएसबीसी एशियाई महिला अउर पुरुष मुक्केबाजी चैंपियनशिप के फाइनल में काल्हु अतनार का दिने दू बेर विश्व चैंपियन रहल नाज़िम काज़ैबे 3-2 से हरा दिहली. एह चलते मैरीकोम के सपना पूरा ना हो सकल कि ऊ छह बेर स्वर्ण पदक जीत के रिकार्ड बना पावसु. जानो जोग इहो बा कि एह चैंपियनशिप में भारत, उज्बेकिस्तान, मंगोलिया, फिलीपींस, आ कजाकिस्तान समात 17 गो देश शामिल भइल बाड़ें.\nकुशीनगर के नेबुआ नौरंगिया इलाका में कप्तानगंज रोड पर खैरटिया का नियरा एगो पुलिया पर शनीचर देर रात एगो बेकाबू कार रेलिंग से टकरा के सड़क किनारे खेत में जा गिरल. एह हादसा का बाद कार में आग लाग गइल आ ओहमें सवार चार जने के मौत हो गइल आ एगो आदमी घवाहिल हो गइल.\nअलीगढ़ में जहरीली शराब भइल मौतन का बाद देवरिया पुलिस कई जगहा कच्चा शराब बनावे वाला भट्ठियन पर छापा मार के नाजायज शराब बनावे वाला सामान जब्त करत पाँच दर्जन से अधिका लोग के गिरफ्तार कर लिहलसि.\nवीर बहादुर सिंह पूर्वांचल विश्वविद्यालय, जौनपुर में काल्हु राज्य के मुख्यमंत्री रहल वीर बहादुर सिंह के पुण्यतिथि मनावल गइल. कुलपति प्रोफेसर निर्मला एस. मौर्य परिसर में लगावल उनुका महर्ती पर माला चढ़वली. जान जाईं कि वीर बहादुर सिंग का कार्यकाल में रामगढ़ ताल परियोजना, बौद्ध परिपथ, सर्किट हाउस, सड़क चौड़ीकरण, विकास नगर, राप्तीनगर में आवासीय भवनन के निर्माण, पर्यटन विकास केंद्र के स्थापना, तारामंडल के निर्माण भइल, ऊ राज्य के पर्यटन स्थल का साथही देश के औद्योगिक केंद्रो बनावे के सपना देखत रहलें आ एही चलते उनुका के प्रदेश के विकास पुरुष कहल जात रहुवे.\nजौनपुर के सरायख्वाजा इलाका के एगो गाँव से गायब दू गो नाबालिग लइकियन के बिहार के पूर्णिया से बरामद क लिहलसि आ गाँव के मदरसा में पढ़ावे वाला मौलवी के गिरफ्तार कर लिहलसि. जान जाईं कि मौलवी पूर्णिया के हउवे आ लइकियन के भगा के अपना गाँवे ले गइल रहुवे.\nजौनपुर के बरसठी इलाका के सोतीपुर गांव में मुम्बई पुलिस छापा मारके एगो दुराचारी के गिरफ्तार कर ले गइल. ओह नवही पर मुम्बई के ओशिवारा इलाका के एगो लइका साथे कुकर्म करे के आरोप बा.\nसोनभद्र के राबर्ट्सगंज कोतवाली इलाका में अतवार का दिने एगो आरपीएफ जवान के लाश पेड़ से लटकत बरामद भइल. ई जवान चन्दौली जिला के बबुरी इलाका के भास्करपुर गांव के रहलन आ सोनभद्र आरपीएफ में चोपन टीसन पर तैनात रहलन.\nबस्ती शहर कोतवाली इलाका के कटोश्वर पार्क का लगे अपना घर का सोझा खेलत एगो तीन बरीस के बच्ची के कचारत एगो चार पहिया वाहन भाग निकलल. बचिया के ओहिजे मौत हो गइल.\nरोहतास के दिनारा इलाका में काल्हु सड़क किनारे खड़ा सवारी के इंतजार करत रेहीं गाँव के एगो औरत के दू गो बच्चा खेले में लागल रहुवें जब एगो मोटरसाइकिल वाला ओहनी के कचारत भाग गइल. दूनू बचवन के मौत ओहिजे हो गइल.\nसारण के मशरक इलाका में बनसोहीं गाँन का लगे यूपी से आवत दू गो वाहन से ढेरहन विदेशी शराब बरामद भइला का बाद उत्पाद विभाग के टीम का साथे आइल मशरक थाना पुलिस दू जने के गिरफ्तार कर लिहलसि.\nसारण के जलालपुर इलाका में अनवल गाँव के एगो आदमी के मौत शनीचर का रात में कवनो वाहन से कचरइला का बाद हो गइल.\nपूर्वोत्तर रेलवे के छपरा-वाराणसी रेलखंड के गौतम स्थान टीसन का लगे भदपा गांव का सोझा अतवार का दिने एगो औरत के ट्रेन से कटाइल लाश बरामद भइल. लाश के पहचान नइखे होखत.\nसारण के दाउदपुर इलाका के जोतपुर गाँव के साईं टोला में जमीन का झगड़ा में अतवार के देर साँझ एगो नवही के मौत हो गइल आ आधा दर्जन लोग घवाहिल हो गइलें.


खबर भोजपुरी में (मंगल, 23 दिसंबर 2014) – टटका खबर\nझारखण्ड आ जम्मू-कश्मीर विधानसभा चुनाव के वोट गिनती के रुझान बतावत बा कि झारखण्ड में त भाजपा के सरकार बन जाई बाकिर जम्मू-कश्मीर में त्रिशंकु वाला हाल हो जाई. चउतरफा लड़ाई में भाजपा आ पीडीपी आगे पीछे होत रहत बाड़े बाकिर नेशनल कांफ्रेंस आ कांग्रेस के वइसन हार नइखे मिलत जइसन एक्जिट पोल में बतावल जात रहुवे.\nसाँझ5बजे तक के परिणाम आ रुझान मिला के एह तरह से बा :\nभाजपा+ = 42, झामुमो = 18, कांग्रेस+= 7, जेवीएम =7, बाकी सब = 7. कुल = 81\nपीडीपी =28, भाजपा =25, नेशनल कांफ्रेंस = 15, कांग्रेस = 12, बाकी सब = 7. कुल = 87\n(सोमार, 22 दिसंबर के खबर)\nमध्य प्रदेश के गृहमंत्री बाबू लाल गौड़ केन्द्र के खाद्य आपूर्ति मंत्री राम विलास पासवान से सोमार का दिने भेंट कइलन.\nसारण जिला के कौडिय़ा रेलवे क्रॉसिंग का लगे ईसुआपुर थानाध्यक्ष संजय तिवारी के तीन गो मोटरसाइकिल अपराधी गोली मार के हत्या क दिहले. घटना तब भइल जब थानाध्यक्ष एगो पेट्रोल पंप मालिक के तीन लाख रुपिया बैंक में जमा करवा के उनके गाड़ी से लवटत रहले. श्याम कौड़िया ढाला पार करते देखलन कि एगो बिना नंबर के पल्सर बाइक पर तीन गो नवही जात बाड़ें. गाड़ी रोकवा के ओकनी से पूछताछ करे लगलन तबहिए ओह नवहियन में से दू गो उनकर रिवाल्वर हाथ से मार के गिरा दिहले आ तिसरका आपन पिस्तौल निकाल के ताबड़तोड़ गोली चला के उनका के मार दिहलसि. गोली चलते पंप मालिक के बेटा आ चौकीदार भाग निकलले आ संजय तिवारी ओहिजे गिरल पड़ल रहले. बाद में पंप मालिक अइलन आ उठा के अपना क्लिनिक ले गइलन बाकिर थानाध्यक्ष के मौत ठाँवे पर हो गइल रहे. ओह नवहियन का बारे में कवनो पता नइखे चलल.\nधर्मान्‍तरण का मुद्दा पर विपक्ष आजुओ संसद में बवाल कटलसि आ राज्यसभा में कवनो काम ना होखे दिहलसि. विपक्ष धर्मांतरण के खिलाफ कानूनो बनावे ला सहमत नइखे होखत. ओकर कहना बा कि धर्मांतरण का खिलाफ कानून बनावल संविधान के लाँघल होखी. मतलब बस इहे बा कि हिन्दू के धर्म परिवर्तन होखे त कवनो बात ना, दोसरा धर्म में एक बेर चल गइल लोग वापस हिन्दू धर्म में लवटे के ना चाहीं. हालही में आगरा के एत्मादपुर में हिंदू परिवारन के 20 गो ओरतन के ईसाई बना दिहल गइल बा बाकिर एह मामिला पर यूपू सरकार कुछ नइखे करत. यूपी के पुलिस उल्टे ओह औरतन के धमकावत बिया. संघ आ विहिप दू तरह के एह व्यवहार पर विरोध कइले बावे बाकिर विपक्ष भा सेकूलर मीडिया एहपर चरचा नइखे करत. इहे लोग आगरा के घर वापसी पर बवाल मचवले बा.\nलोकसभा से सोमार का दिने क्षेत्रीय ग्रामीण बैंक संशोधन विधेयक 2014 ध्‍वनिमत से पास हो गइल. एह विधेयक के मकसद क्षेत्रीय बैंकन के अधिकृत पूंजी मौजूदा पांच करोड रूपिया से बढाके दू हजार करोड रूपिया करे के बा. कवनो क्षेत्रीय ग्रामीण बैंक के अधिकृत पूंजी एक करोड रूपिया से कम ना कइल जाई.\nपुरनका जनता पार्टी से बिखरल पारिवारिक गोल सोमार का दिने दिल्ली में ‘जनता परिवार’ के सामूहिक धरना आयोजित कइले जवना में परिवारे-परिवार मौजूद रहल. एह गोलन के पारिवारिक पूंजी बना के राख दिहल गइल बा आ जब जनता एहनी के पिछला लोकसभा चुनाव में नकार दिहलसि त आपन मान बचावे ला सब एकजुट गिरोह बनावे में लाग गइल बाड़े. हालांकि अबहियों तय नइखे कर पावत लोग कि नयका गोल के नाम का होखी, नेता के होखी आ कवना चुनाव चिह्न पर चुनाव लड़ल जाई.\nसमूचा उत्‍तर भारत शीतलहर का चपेटा में आ गइल बा. राजधानी दिल्‍ली में घन कुहा का चलते हवाई सेवा आ रेल यातायात बाधित भइल. 22 दिसंबर साल के सबले छोट दिन होला आ आजु का बाद गँवे गँवे दिन बड़ होत जाई आ रात छोट. उत्तर प्रदेश के बारहवीं तक के सगरी स्कूलन के 28 दिसंबर ले बंद क दिहल गइल बा. वइसे बहुते स्कूलन में क्रिसमस के छुट्टी पहिलही हो गइल बा.\nलगातार तिसरका दिने शेयर बाजार बढ़ती का संगे बंद भइल. सेंसेक्स 330 अंक चढ़ल त निफ्टी 99 अंक.\nरोहतास के दरिहट थाना के गौही गांव का लगे एगो स्कूल बस से टकरइला का चलते एगो मोटरसाइकिल से जात मरद मेहरारू के मौत ठाँवे पर हो गइल.\nबिहार के जमुई जिला के तीन गो गांव से पुलिस एक करोड़ 77 लाख से अधिका के नकदी बरामद क लिहलसि जवन जमीन में गाड़ के राखल गइल रहुवे. पुलिस बतवलसि कि ई रुपिया 20 सितंबर का दिने एचडीएफ़सी बैंक से गायब कइल कंटेनर के ह जवना में चार करोड़ रुपिया भरल रहुवे. एह कंटेनर के कोलकाता के एगो सिक्योरिटी एजेंसी के कैश वैन से गायब कइल गइल रहुवे.\nTags: News in Bhojpuri, खबर भोजपुरी में, चुनाव, जम्मू कश्मीर, झारखण्ड, विधानसभा


एक पल देश के असली हीरोवन क नामे – Anjoria\nहमनी के देश के सेना के जवान अपना जान के बाजी लगा के एह देश के सुरक्षित राखेले आ ओही लोग का बलिदान का चलते हमनी का सुरक्षित रहीले. कहल जाव त सेना के जवाने असली हीरो हउवें जिनका पर हमनी सभ के गर्व होला. एही सैनिकन ला पिछला दिने अभिनेत्री अक्षरा सिंह अंजन टी वी ला एगो शो कइली जवना के अगिला 26 जनवरी के देखावल जाई. एह शो में देश के असली हीरोवन का बीच ओह लोग से बतिया के ओह लोग के दुःख सुख में शामिल होखे के कोशिश कइले बाड़ी अक्षरा.\nएह शो में अक्षरा सैनिकन के सम्मान, आत्मबल, यश, कीर्ति, मनोबल आ देश खातिर समर्पित हो जाए वाला जज्बा के सलाम करीहें. साथ में रहीहें मनोज तिवारी जे अपना बात आ गीतन से एह शो के अउरी शानदार जानदार बना दीहें.


पाठकन के राय सिर माथे – Anjoria\nमार्च 5, 2011 पाठकन के राय\nकाल्हु से अँजोरिया पर पोल करावल शुरु गइल बा. चूंकि ई नया प्लगइन बा हो सकेला कि कुछ दिक्कत सामने आवे. बाकिर रउरा सभे से निहोरा बा कि रोज आपन वोट डाले के आदत डाल लीं. एहसे पता चलत रही कि अँजोरिया के पाठक समुदाय के आपन पसन्द का बा. कवनो जरुरी नइखे कि रोज राजनीतिके सवाल रही. बाकिर पोल के स्वभाव इहे होला कि ओह दिन का ज्वलन्त मुद्दा पर अपना पाठकन के राय जानल जाव. पोल के परिणाम रउरा सभकर राय पर देख सकीलें.\nदोसरे एगो अउरी निहोरा बा कि यदि संभव होखे त ट्विटर पर अँजोरिया के फॉलो करे के शुरुआत कर दीं. रउरे सभ का भरोसे अतना लागल रहीलें.\nरउरा हाथ में एगो नया हथियार दिहल गइल बा\n4 thoughts on “पाठकन के राय सिर माथे”\nअक्टूबर 13, 2011 को 6:16 पूर्वाह्न पर\najoria ka h btaw tani\nsrijay prakash कहते हैं:\nमार्च 17, 2011 को 10:13 अपराह्न पर\nbahut nik lagal ki apno bhasa ke site ba\nमार्च 7, 2011 को 12:04 अपराह्न पर\nएगो निहोरा बा कि हम ‘अँजोर दुनिया ‘ के पासवर्ड भुला गईल बानी . कृपया करके भेज दिहल जाव.\nमार्च 7, 2011 को 3:01 अपराह्न पर\nरउरा प्रश्न के जवाब हम एहसे एहिजा दे रहल बानी कि रउरे तरह के समस्या दोसरो के हो सकेला. वर्डप्रेस इस्तेमाल करे वाला कवनो वेबसाइट पर अगर रउरा पासवर्ड भुला जाईं त दुबारा लाग इन करत घरी “” पर क्लिक कर के आपन इमेल डाल दीं. ओहिजा राउर पासवर्ड भेज दिहल जाला.\nएक बेर जब पासवर्ड मिले त अपना प्रोफाइल पेज पर जा के आपन पासवर्ड सुविधा से याद राखे लायक बना लीं.\nआशा बा राउर काम हो जाई.


'जै कन्हइया लाल की' – Anjoria\nजुलाई 25, 2013 जै कन्हइया लाल की, डा॰ आशारानी लाल, बाल उपन्यास\nभोजपुरी साहित्य में डा॰ आशारानी लाल के नाम अनजान नइखे. हाले में उनकर बाल उपन्यास ‘जै कन्हइया लाल की’ प्रकशित भइल ह. पूरा उपन्यास अलग अलग शीर्षकन में भगवान कृष्ण के जीवन पर आधारित बा. चूंकि कृष्ण सामान्य व्यक्ति ना हउवें एह से उनकरा हर कर्म में अलौकिकता के समावेश बा. उ आध्यात्मिक रूप से अलौकिक पुरुष बाड़ें आ उनका जीवन में घटित सगरी कथा कहानी में ईश्वरी शक्ति के बखान बा. अइसन घटनन पर कवनो तर्क काम ना करी. हर घटना के चमत्कार बाल पाठकन के अंघी उचाटे आ सपना जगावे के काम करी. भक्ति आ आध्यात्मिक आस्था बाल हृदय में कथा के माध्यम से चहुँपी आ विश्वास के जड़ मजबूत करी.\nगोकुल-वृंदावन के परिवेश में पूतना-वध, बकासुर-वध, गोबरधन धारण, कंस-वध वगैरह भागवत कथा के मुख्य स्तंभ बा. लेखिका एह पुस्तक के प्रेरणा-स्रोत तमिल दम्पति आशा केतकर आ भा॰बा॰ केतकर के लिखल ‘संक्षिप्त श्रीमद्भागवत कथा’ बतवले बाड़ी.\nलमहर कथा के छोटहन बना के लिखे में लेखक के आपन प्रतिभा आ कौशल के उपयोग करे के पड़ेला. एमे कवनो शक नइखे कि आशारानी लाल श्रीकृष्ण के जीवन के विविध प्रसंगन के रोचक ढंग से सजा के पठनीय बना देले बाड़ी. लेखिका के भोजपुरी में कथा कहे के आपन शैली बा. छोट-छोट अड़तीस शीर्षकन में कन्हैया चरित के बखान कइल गइल बा. कवितांश पर बनल शीर्षक अपना आपे में अर्थपूर्ण बा.\nजै कन्हइया लाल की, मदना गोपाल की\nलइकन के हाथी घोड़ा, बुढ़वन के पालकी.\nकथा में लइका लोग हाथी-घोड़ा पर चढ़ला के जिज्ञासा आ आनन्द के लाभ उठावत बा. ओने बूढ़-पुरनिया लोग के भगवान के नाम रूपी पालकी के सहारा बा . पालकी से पार उतरे के बा.\nएह पुस्तक में कौतूहल कठही गाड़ी के धुरा में तेल के काम करत बा. उ कौतूहल सभ जगह मर्यादित ढंग से पैदा हो ता. बाँसुरी आ गोपी के चीरहरण प्रसंग में मर्यादा हनन नइखे होत. परलोक कथाभूमि पर लौकिक संदेश एह कृति के विशेषता बा.\nकृष्ण के जनमे भइल रहे दुष्ट-प्रवृति के विनाश खातिर. ग्यारह प्रसंग में राक्षस वृति के वध हो ता. आध्यात्म अउर भक्ति-आस्था में पगल कन्हैया के लीला मथुरा-वृन्दावन के बहाने समस्त मानव समाज खातिर मंगलकारी बा. पुरान कथा के आधुनिक जामा-जोड़ा पहिरा के साहित्य के मेला में उतरले बाड़ी लेखिका. बाल उपन्यास के दर्जा दिलावे में भाषा के पूरा जोगदान बा. छिहलत भाषा लइका लोग के पसंद ह, अटके वाला शब्दन से बाल पाठक भागेलें. हजारो साल बीतलो पर जेंते कृष्ण-कथा पुरान ना भइल ओहींते ‘जै कन्हइया लाल की’ ओ हमेशा तरोताजा रही.\nएह कृति खातिर डा॰ आशारानी लाल बधाई के पात्र बाड़ी. हमार बधाई एतना उर्वर बा कि लेखिका के भोजपुरी रचना हमेशा उगत रही.\nप्रकाशक – अतुल्य पब्लिकेशन्स\n७/२५, महावीर गली, अंसारी रोड, दरियागंज, नईदिल्ली – ११०००२\nदूरभाष ०११ ४३५४०८८८\nOne thought on “'जै कन्हइया लाल की'”\nअगस्त 6, 2013 को 4:34 अपराह्न पर\nबहुत -बहुत बधाई डा॰ आशारानी लाल जी के। लागत बा बहुत नीमन आ रोचक किताब होई।


मुख़्तार अंसारी बन के परदा पर अइहें संजय पाण्डेय – Anjoria\nमुख़्तार अंसारी बन के परदा पर अइहें संजय पाण्डेय\nसिनेमा भोजपुरी के अव्वल खलनायक संजय पांडे अब मुख़्तार अंसारी जइसन भूमिका करीहें ‘बिहारी रिक्शावाला’ में. एहमें पहिला बेर संजय पांडे मुस्लिम करेक्टर करत बाड़ें. फिलिम में सुपर स्टार विनय आनंद, मोनिका सिंह बत्रा आ संजय पांडे के खास भूमिका बा. ‘बिहारी रिक्शावाला’ के शूटिंग बिहार के डेहरी ओन सोन में कइल जाई.\nएह मुस्लिम किरदार मुख़्तार अंसारी क बारे में जब निर्देशक अविनाश त्रिपाठी संजय पाण्डेय से चरचा कइलें त संजय मुख़्तार अंसारी के नाम सुनते चिहुक गइलें. आ अब एह किरदार के करत पूरा उत्साह में बाड़न संजय पांडे.\n(शशिकांत सिहं रंजन सिन्हा)\nपहिला पहिल मनोज पाण्डेय आ अपूर्वा एक संगे ‘खोईछा‘ में\nपाखी हेगडे बाल बाल बचली आ सिनेमा भोजपुरी के कुछ अउर हलचल


ट्रेन अबहीं अइसहीं लेट चलीहें सँ – टटका खबर\nनयी दिल्ली 11 जून (वार्ता) रेल मंत्री पीयूष गोयल के इशारा अगर समुझल जाव त ओकर मतलब इहे बा कि अबहीं ट्रेनन के लेटलतीफी से निजात पावे के कवनो उमीद मत राखल जाव. आजु रेलमंत्री कहले बाड़न कि उनुकर फोकस अबहीं सुरक्षा, खरच कम करे आ सेवा में सुधार पर बावे. पता ना उनुका ई काहे नइखे लागत कि ट्रेनन के समय से चलावलो सेवा में सुधारे वाला बाति होखी.\nमौजूदा सरकार के शासन में रेल मंत्रालय के चार साल के हासिल के जानकारी देबे लो बोलावल गइल संवाददाता सम्मेलन में गोयल कहलन कि रेलवे के खास फोकस पर एह घरी सुरक्षा बा. टीसने टीसन सीसीटीवी कैमरा लगावल जा रहल बा. कोशिश बा कि अधिका से अधिका ट्रेनन के कोचो में एकरा के लगावल जाय. बतवलन कि बरीस 2013-14 में 118 दो ट्रेन हादसा भइळ रहुवे जवन अब घटि के 2017-18 में महज 73 रह गइल बा.\nट्रेनन के लेट लतीफी का बारे में पूछला पर रेलवे बोर्ड के चेयरमैन अश्विनी लोहानी कहलन कि पिछला 18 बरीस में ट्रेनन के गिनिती दुगुना हो गइल बा. बाकिर एही दौरान मूलभूत ढाँचा में सुधार ना कइल गइल, ना ही मरम्मत आ रखरखाव ठीक करे के काम भइळ. एहसे कुछ दिन ले त अबहीं परेशानी रहहीं के बा.\nTags: ट्रेनन के लेटलतीफी


खबर भोजपुरी में (मंगल, 13 जनवरी 2015) – टटका खबर\n(सोमार, 12 जनवरी के खबर)\nगौहाटी में 19वाँ राष्ट्रीय युवा महोत्सव के समारोह में भारत के गृहमंत्री राजनाथ सिंह.\nस्वामी विवेकानन्द जयन्ती आजु देश भर में राष्‍ट्रीय युवा दिवस के रुप में मनावल गइल. साल 1963 में कोलकाता के एगो शाही बंगाली परिवार में जनमल विवेकानंद आधुनिक भारत के निर्माता रहलन आ उनुका देश के नवहियन के बेंवत पर पूरा भरोसा रहुवे. गृहमंत्री राजनाथ सिंह आज गौहाटी में एगो समारोह में कहलन कि वसुधैव कुटुम्‍बकम के विचार दुनिया में स्वामी विवेकानन्दे फइलवन.\nउत्‍तर प्रदेश का लखनऊ में मलिहाबाद थाना के कई गांवन में जहरीली शराब पी के मरे वालन के गिनिती एक दर्जन हो गइल बा. अबहियोें अनेके लोग अस्पतालन मेें भरती बा आ ओहू में से कुछ लोग के मौत हो सकेला. सगरी मरे वालन के परिवार के दू दू लाख रुपिया मुआविजा देबे के एलान यूपी सरकार कइले बिया. एह मामला के दोषी मानत इलाका के आबकारी निरीक्षक समेत7गो कर्मचारियन के निलंबित क दिहल गइल बा.\n70 सदस्य वाली दिल्‍ली विधानसभा के चुनाव7फरवरी के एके दिन में करावल जाई. इह बात के एलान आजु चुनाव आयोग एगो संवाददाता सम्मेलन में कइलसि. गिनिती 10 फरवरी के करा लिहल जाई. चुनाव के अधिसूचना 14 जनवरी के जारी होखी आ 21 जनवरी ले परचा दाखिल कर सकी लोग. परचा 22 जनवरी के जाँचल जाई आ 24 जनवरी ले परचा वापिस लिहल जा सकेला.\nबिहार के मुख्यमंत्री जीतन राम मांझी सोमार का दिने कहलन कि बिहार के अगिला मुख्यमंत्री दलिते होखे के चाहीं. कहलन कि ऊ नीतीश कुमार के समर्थक हउवें बाकिर नेता के चुनाव विधायकन के सर्वसम्मति से होखी.\nयूपी विधान परिषद के 12 सीट ला होखे वाला चुनाव खातिर सोमार का दिने सपा के 8 गो उम्मीदवार आपन परचा दाखिल कइले. सपा का लगे साते गो उम्मीदवार जितावे लायक वोट बा बाकिर कांग्रेस चुनाव मैदान से बाहर हो के सपा के फायदा चहुँपा दिहले बिया. बसपा के तीन जने पहिलही आपन परचा दाखिल क चुकल बाड़न जबकि भाजपा के अकेला उम्मीदवार काल्हु आपन परचा दाखिल करीहें. अगर कवनो नया बात नइखे होखत त चुनाव के जरूरत ना पड़ी आ बारहो लोग निर्विरोध चुना जइहें.\nबिहार भाजपा के कहना बा कि ऊ कर्पूरी ठाकुर के जयंती सड़क पर मनाई काहे कि बिहार सरकार एह काम ला कवनो मैदान नइखे देत. पहिले मिलर स्कूल के मैदान देबे से मना कइलसि आ अब वेटनरी कॉलेज के देबे से मना क दिहले बिया. एह कार्यक्रम में भाजपा के राष्ट्रीय अध्यक्ष अमित शाह के आवे के बा.\nकेन्‍द्र सरकार के आठ हफ्ता का भीतर प्रवासी भारतीयन के ई-मतदान अधिकार सुनिश्चित करावे के निर्देश आजु सुप्रीम कोर्ट दिहलसि.\nअफगानी जमीन के इस्तेमाल क के पाकिस्‍तान पर हमला करवावत बा भारत एह तरह के पाकिस्तानी आरोप के भारत खारिज करत कहले बा कि के आतंकवाद के बढ़ावा देत बा ई जगजाहिर बा.\nमुंबई शेयर बाजार के सेंसेक्‍स आज 127 अंक आ निफ्टी 39 अंक बढ़ के बंद भइल. डालर का मुकाबले रुपिया में 16 पइसा के मजबूती आइल. सोना के दाम में 230 रुपिया के बढ़ोतरी भइल. कच्चा तेल सोमार का दिने 49 डालर के नीचे रहल.\nपाकिस्तान के बलूचिस्तान प्रांत में आतंकवादियन के हमला में अर्धसैनिक बल फ्रंटियर कोर के सात गो जवान मार दिहल गइले.\nकिरण देवी फुटबॉल टूर्नामेंट के फाइनल सोमार का दिने बेतिया के स्टूडेंट क्लब आ वीरगंज नेपाल के बीच खेलल गइल. तय समय में कवनो टीम गोल ना कर सकल त बाद में टाई ब्रेकर करावल गइल. बाकिर इहो खाली गइल त आखिर में दुनू के संयुक्त विजेता बना दिहल गइल.\nपूर्वोत्तर रेल के महाप्रबंधक राजीव कुमार मिश्रा सोमार का दिने छपरा जक्शन के निरीक्षण के दौरान कहलन कि छपरा-थावे रेलखंड के अमान परिवर्तन के काम अप्रैल महीना से शुरु क दिहल जाई.\nसिवान जिले के आसांव इलाका के बिजली गांव का लगे आजु कुछ बदमाश एगो पेट्रोल पंप के दू गो कर्मचारियन के गोली मार के घवाहिल क दिहले.\nपूर्वांचल आ बिहार में पिछला हफ्ता भर से चलत ठिठुरन वाला जाड़ा का बीच सोमार का दिने घाम निकलला से लोग के थोड़ देर खातिर राहत मिलल बाकिर साँझ होखते गलन फेरू पहिले वाला रंग ध लिहलसि.\nTags: News in Bhojpuri, खबर भोजपुरी में, छपरा, सिवान


सतमेझरा – Page 25 – Anjoria\nसतमेझरा (Page 25)\nरजवा के बेटिया भइली कंगरेसिया हो रामा, चोलिया पर. चोलिया पर जय हिन्द लिखवली हो रामा चोलिया पर. जानत बानी कि फगुआ के मौसम ह आ ई गीत चइता के ह. बाकिर माहौल कुछ अइसने बन गइल बा आ चरचा में देश के दू गो अइसन मॉडल आ गइल बाड़ीपूरा पढ़ीं…\nअबकी के चुनाव एकहत्तर जइसन होखे वाला बा जब इन्दिरा कांगेस के टिकट प खड़ा बिजली के खंभा ले जीत गइल रहले. बाकिर सोचे वाली बात होखी कि का भाजपा का लगे अइसन बेंबत बा जे उ अपना उमीदवारन के देश के हर राज्य से जीता ले जाव? ई एगोपूरा पढ़ीं…\nपरहेज करे आ ना करे वाला लोग\n– जयंती पांडेय परहेज के माने होला कि नुकसान करे वाला अउर जउन चीज बादी होखे तउना के सेवन ना कइल अउर सबूर राखल, दोष, पाप कइला अउर खराब आदत से बचल. एही के लोग परहेज कहेला आ जे नियम धरम से रहेला, परहेज करे वाला होला, ओकरा के लोगपूरा पढ़ीं…\nहमनी के सबसे बड़ आदत ह चापलूसी\n– जयंती पांडेय जाड़ के दिन रामचेला आ बाबा लस्टमानंद बइठल कौड़ा तापत रहले. बात चलल देश के हाल पर आ चलत-चलत चलि आइल हमनी भारत के लोग का शौक पर. बाबा पूछले कि ‘जानऽ तारऽ, अपना देश के लोग के सबसे बड़हन शौख का ह ? केहु कुछ बतावल,पूरा पढ़ीं…\n– जयंती पांडेय रामचेला बाबा लस्टमानंद से पूछले कि राजनीति में भ्रष्टाचार के अलावा आउर का होला? बाबा मुस्किअइले आ कहले भ्रष्टाचार त राजनीति के फल होला ओकरा में शामिल ना होला. राजनीति के आपन एगो संसार होला आ ओह में रहेला में इज्जत आ पांक. पांक आ इज्जत जब-जबपूरा पढ़ीं…\n– जयंती पांडेय जबसे आम आदमी राजनीति के अंगूर हो गइल तबसे राजनीति के नशा लोग पर अइसन छा गइल बा कि जेकरा देखऽ ऊ पी एम से नीचे के सपने नइखे देखत. लोग के चैन नइखे. ना केहु के भूखि लागऽता ना पियास. ना ठंडा के परवाह ना शीतलहरीपूरा पढ़ीं…\nऊ दिन दूर नइखे\n– जयंती पांडेय बाबा लस्टमानंद के घर के सामने तिवारी जी के घर बा. बाबाजी गाय भईंस पोसले बाड़े आ पोता होला के आस में दूध बेच दे तारे. पोती लोग के दूध ना पियइहें. तिवराइन कहेली कि ‘का जाने कहां से ई लछमी जी लोग दउरल-दउरल चल आवऽता लोग.’पूरा पढ़ीं…\nभाजपा के नेता लोग अब दिल्ली कब्जा खातिर तैयार हो रहल बा\n– जयंती पांडेय रामचेला आज सबेरे बाबा लस्टमानंद के लगे अइले आ आवते बोलले, बाबा हो, अबकी चुनाव में त कांग्रेस डूब गइल. अब केंद्रो में भाजपा के पक्का चांस बा. उनका पहिले गांव के कई लोग बाबा से इहे कहले रहे. इहां तकले कि बाबा के बेटवों कहऽतारे सँ.पूरा पढ़ीं…\nकहां उड़ि गईल सोन चिरैया\n– जयंती पांडेय बाबा लस्टमानंद अपना पोती शुभी के सवाल से बड़ा हरान रहेले. अब काल्हुए के बात ह, हठात आ के पूछलसि, “बाबा अपना देश के सोना के चिरई कहां चल गइल?” अब से का कहल जाउ? सवाल कठिन आ उत्तर आउर अझुराह ? कहल जाउ कि उड़ि केपूरा पढ़ीं…\nमोहम्मद खलील के गायकी के मादकता, मिठास आ ओकर मांसलता वाली महक लोग का मन में अबहियों ताजा बा. उनकर मिसरी जइसन मीठ आ खनकदार आवाज़ आजुओ मन में जस के तस बसल बावे. काहे कि “प्रीति में ना धोखाधड़ी, प्यार में ना झांसा, प्रीति करीं अइसे जइसे कटहर कपूरा पढ़ीं…\n– जयंती पांडेय बाबा लस्टमानंद आ रामचेला दुर्गा पूजा देखे कोलकाता गइले. उहां मिडल क्लास में पढ़े वाला उनकर नाती जब पूछलस कि बाबा हो ‘सावन में लग गई आग’ गीत के माने का होई. जवन पानी से पियास मेट जाला चाहे आग बुता जाला ऊ पानी कइसे आगि लगापूरा पढ़ीं…